Eibar Lehen Mailakoa da!

Denboraldia bukatzeko bi jardunaldiren faltan, igoera ziurtatu du talde armaginak. Eibar 1. Mailan jokatuko datorren denboraldian.

Eibarrek Lehen Mailan jokatuko du hurrengo denboraldian, bere historian estreinakoz.

Jotaren golak urrezko hiru puntu eman dio talde armaginari Alavesen kontra (1-0). Murtziak eta Las Palmasek ezin izan dute euren partidak irabazi, eta denboraldia bukatzeko bi jardunaldiren faltan, igoera ziurtatu du talde armaginak.

Gaizka Garitanok oso 'urte polita' izan dela adierazi zuen bart.

Eibar-Alaves (1-0)

Intentsitate handikoak izan dira aurreneko minutuak, eta lehen zatia nahiko parekatua izan da. Armaginak hurbildu dira gehiago aurkariaren ate ingurura, baina Alavesek ondo defendatu du. Alberto Lopezen taldea ondo aritu da. Atsedenaldian, 0-0koa zen markagailua.

Bigarren zatian aurrenekoaren erritmoari eutsi diote talde biek. Lehia handia zen gipuzkoarren eta arabarren artean, baina gol-aukerak ez ziren oso garbiak. 60. minutura arte. Une horretan etxeko taldea aurretik jarri du Jota Peleteirok gol ederra sartuta.

Manu Garciak gutxigatik ez du erdietsi berdinketaren gola, 75.ean, baina haren burukada Xabik babestutako atearen ezkerretik joan da.

Etxekoak hamar gizonekin geratu dira 83. minutuan, epaileak txartel horia erakutsi baitio Raul Navasi. 87.ean Raul Albentosak Samueli egindako penaltia eskatu du Alavesek, baina epailak ez du ezer adierazi.

Azken minutuetan Xabi Irureta atezaina izan da protagonista nagusia, birritan saihestu baitu Alavesen berdinketa.


Itsulapikoak banatu dituzte Abusuko dendetan, auzokideek ekarpena egiteko

Abusuko Elkartasun Sareko boluntarioek itsulapikoak banatu dituzte auzoko dendetan, auzokideek laguntza behar dutenean horiek ireki eta eurei emateko.

“Itsulapikoetan bilduko den dirua erosketak egiteko erabiliko da. Espero dugu beharrezkoa ez izatea, baina behar dutenen artean banatuko genuke”, diote Abusuko Elkartasun Saretik. Erosketak dirua bildu den establezimenduetan egingo lituzkete.

Sareko gastu orokorretarako ekarpena

Bestetik, Abusuko Elkartasun Sareko gastu orokorretarako ekarpena egiteko kontu korrontea erraztu dute boluntarioek, “nahi duenak bere ekarpena egiteko”. Jaso duten ekarpenarekin auzoko dendetan banatu dituzte itsulapikoak erosi dituzte, besteak beste. Hau da kontu korrontea: ES8901821609370201566514

Haurrek euskararekin harremana mantentzeko telefono bidezko zerbitzua abiatuko dute Abusuko boluntarioek


Kauldi Odriozola: “Europako Txapelketa jokatzeko aukera aprobetxatu nahi dut”

Europako jubenil mailako txapelketa jokatzeko txartela lortu berri du Espainiako selekzioarekin, Txekiar Errepublikari (33-19), Ukrainari (38-16) eta Lituaniari (30-16) irabazita. “ Europako Txapelketa Polonian jokatuko da, abuztuaren 14tik 24ra, eta han egotea gustatuko litzaidake, horrelako aukerak gutxi izaten dira eta”. Atseden pixka bat hartzeko gogoarekin baina lortutakoarekin pozik bueltatu da Kauldi Espainiako selekzioarekin Galizian jokatutako partidetatik. Europako Txapelketarako sailkatze faseko hiru partidetan minutu asko jokatzeko aukera izan zuen, baita golak egin ere (11 guztira). Hala ere, Galiziara ez joateko zorian egon zen. “Justu aurretik Euskadiko selekzioarekin Autonomia arteko txapelkera izan genuen Asturiasen. Final-laurdenetan, Kataluniaren kontra, kolpe handi bat hartu nuen hankan. Biharamunean ezin nuen ia oinez ibili. Zorionez ez nuen ezer hautsita, baina atseden hartzeko aholkatu zidaten”. Azkenean Galiziara joatea erabaki eta izan zuen garaiz errekuperatzeko aukera. Bakarkako lana gimnasioan Pulpon lehen lerroan jokatzen du, eskuinetik, baina Espainiako selekzioan hegalean jartzen du hautatzaileak. “Han handiagoak dira denak, aurkariak ere bai. Hegalean jartzen nau. Baloi gutxiago iristen dira, baina aukerak aprobetxatu egin behar dira”. Fisikoan du, hain zuzen ere, erronkarik handiena. “Behin hautatzaileak galdetu zigun ea astean zenbat ordu entrenatzen genuen. Denek astean lauzpabost entrenamendu egiten dituzte klubean, eta gimnasiora bi, hiru edo lau aldiz joaten dira… Bartzelonakoak goiz eta arratsalde, […]


Tutorialak

Mondragon Unibertsitatean, Audacity, Google Earth, Dropbox, Jamestudio edota bestelako programak erabiltzen laguntzeko gidak bildu dituzte Interneten.

xurl.es/web2


ITEari buruz, hitzaldia

Gibelaldek antolatuta, ITEari buruz, hau da, Etxebizitzen Azterketa Teknikoari buruz ariko da Judith Ubarrechena, Gipuzkoako Arkitekto Eskolako ordezkaria asteazkenean, 19:00etan Sandiusterrin.


Partida ez zen azken momentura arte erabaki

19. jardunaldia: Xota B 3 - Atenea 4 Emozioz beteriko norgehiagoka jokatu zuten joan zen asteburuan irurtzundarrek Atenearen kontra. Partidua ez zen azken momentura arte erabaki. Norgehiagoka amaitzeko 40 segundoren faltan, 3ko berdinketa zegoen markagailuan. Josebak etxekoen 4. gola sartzeko aukera izan zuen, baina huts egin zuen. Hurrengo jokaldian, berriz, Irurtzungoek falta egin zuten eta Ateneak ez zuen barkatu.14. postura jaitsi dira Irurtzungoak. Asteburu honetan, 11. tokian dagoen Arnedoren aurka du lehia.


Trekutz garbitzen egon dira, auzolanean

Arrola mendi taldeko kide batzuk eta auzotar gutxi batzuk egon dira ingurunean garbitzen. Bereziki, sastrakak kendu, apurtutako erramak moztu eta mahaia dauden ingurua garbitu dute.

Sei lagunen artean askorik ezin bada egin ere, gogotsu ibili dira Trekutzen, garbiketa lana egiten. Motozerra eta zuhaitz mozteko artazi luzeak baliatu dituzte egur lanak egiteko. Gero, eskuz pilatu dituzte horiek. Hamaiketako egiteko denbora ere hartu dute.


Adin guztietako skaterrak batu ditu Skate Or Due jaialdiak

Txikienak goizean, eta gazteak eta nagusiak arratsaldean eta gauean. Adin guztietako skaterrak batu ziren zapatuan Skate Or Due jaialdian. Skateruek kirol taldeak Bermeoko Udalaren laguntzagaz antolatutako jaialdia izan zen zapatukoa, antzinako Jose Done ikastetxeko skate pistaren 10 urteurrena ospatzeko. Herriko zein inguruko herrietako skaterren elkartze gunea izan zen Jose Done ikastetxeko skate pista. Skater ugari bai, baina, skatean ez eta horiek egiten zituztenak ikustera hurbildu zirenak ere asko izan ziren. Goizean zein arratsaldean skate pistako harmaila gainezka egon zen. Jaialdia goizaldera arte luzatu zuten, hainbat musika talderen kontzertuekin.


Etorri eguen arratsaldean bigarren eskuko azokara!


Ane Gallok eta Amets Amundarainek irabazi dute Leitzan Talo Egunean ospatu den irrintzi lehiaketa

20 artisau inguruk beraien lan ikusgarriak plazaratu zituzten

Talo Egunaren XIV. edizioa ospatu zuten irailaren 16an, igandean, Leitzan. Saralegi eta Billabona talogile taldeen eskutik, talo gozoak dastatzeko aukera izan zuten bisitariek. Egun borobila, artisauen lan ikusgarriek apaindua eta irrintzi ederrek girotua.

Joan den urtean irrintzi lehiaketak izan zuen arrakasta tarteko, aurtengo hitzorduan ez zuten aukera pasatzen utzi nahi izan. Bi saio izan ziren, helduak eta haurrak. 15 helduk hartu zuten parte eta Ane Gallok irabazi zuen, joan den urteko garaipena berretsiz. Bigarren Mikel Aingeru Oses izan zen, Iruñekoa; eta hiugarren, berriz, Marivi Ugartemendia herritarra. Gaztetxoen artean, berriz, Amets Amundarainek lortu zuen garaipena.


Legebiltzarraren babesa jaso dute Errenteriako hiru gazte auzipetuen senideek

EAJ, EH Bildu, Elkarrekin Podemos eta PSE prest daude adierazpen bat adosteko. "Babesgabetasuna" salatu dute gazteen gurasoek.


Donostiako Piraten musika lehiaketa abian da

Heldu da Piraten Musika Lehiaketa. Talde hasiberriei Aste Nagusian zuzenean jotzeko aukera emateko asmoz itzuli da. Donostia eta inguruko gaztek parte hartu dezakete. Hiru abesti eta taldeari buruzko informazioa bidali beharko dute izanpirata@gmail.com helbidera. Maiatzaren 26a izango da epea. Saria Piratek Trinitate plazan antolatu ohi duten kontzertuan parte hartzea izango da. Gainera, epaimahaiak hautatutako sei taldek bi finalaurreko jokatuko dituzte ekainean.


Errefuxiatuen argia

La Fura dels Baus

Lekua: Donostiako Kursaaleko auditoriuma. Eguna: Abuztuak 2

Argiaren boterea, dena pitz edo itzal dezakeen funtsezko gailua. Gaur egungo etxeetan bereziki garestia, beste batzuen etxean etorkizun beltzetik irteteko behar duten irribarre zuria. Errefuxiatuen argiaren inguruan, La Fura dels Bausen produkzio berri honek munduaren kreazioa islatzen du. Agertokian, argia betiere argi izango da, baina Genesian eta Salmoetan kontatzen den argiztapenak kolore ezberdinetako baliabideak eskain ditzake. Itxaropentsuena, garaileena eta ezinbestekoena tratatzen du Carlus Padrissa zuzendari artistikoak, bere ezaugarri duen garabi, tramankulu edota nolabaiteko aldamio bat eszenaren ardatz gisa kokatzean. Abesbatzak —sekulako lana, proiektu honetarako espresuki ekoitzitakoa— jendartean zabaldutako globo erraldoi zuriek errefuxiatuen arnasa neurtua irudikatu zuten; ez aire pilatua, etorkizunaren argi bilatze horretako ibilaldian behar zituzten arnas molekulak baizik. Kontaketa garbia, inguratzailea, jatortasunean adieraz daitekeen tragedia eta, batez ere, argi arrastoaren kolore anitzen erakustaldi zoragarria.

Musikalki argi zuri intentsua izan zen, zuzendari argi batek hiru abeslariei ziurtasun argia eskaini zien beren egite zailean. Alicia Amo sopranoa ia-ia etxekoa dugu, hemengo ikastetxean burutu baitzituen zenbait musika ikasketa, eta estreinaldian Joseph Haydnen Eva guztiz loreztatu zuen. Ahots gardena, ahoskera txalogarria eta, batez ere, erraztasun itzela goiko musika notak biribiltzean; emanaldiko sorpresarik handiena, eta, duda izpirik gabe, etorkizunari begira kontuan hartzeko izena dugu Amo, munduko beste puntako bazterretatik datozen abeslarien kontratazio ulertezinen beharra gutxiezteraino. Gustavo Peña tenorra ere dotore, nahiz eta esaldi bakoitzaren joan-etorrian, musika espresioan argitasuna falta izan. Thomas Tatzl baritonoak instrumentu ederra du, eta hirukotearen ziurtasun printza argitsua izan zen. Bilboko Orkestra Sinfonikoaren flauta bakarlariak soinu gehiegi erakutsi zuen bere parte hartzean; harizko instrumentuak, ezkutatuta, erosoegi azaldu ziren, eta haize metalaren bateratasunean zalantzak begi-bistan. Aurtengo Musika Hamabostaldia argi ziztada boteretsuarekin hasi da, hilabete emankor baten seinale?


Am...ona bigarren itzulira!

Pasa den ostiralean Hernaniko Txalaparta Elkartean ospatu zen Gipuzkoako Herriartekoaren baitan, Hernani 2 eta Am...ona taldeen arteko bertso saioa. Bi taldeek Arnope (Deba, Mutriku eta Mendaro) taldeari irabazi ostean, beraien artean gertatzen zenaren baitan zegoen lehia.

Unai Agirre, Iker Osa eta Oier Iurramendi izan ziren Hernani 2 taldeko bertsolariak eta Oihana Iguaran, Beñat Iguaran eta Amaia Agirre Am...ona taldetik. Trikitixa eta guzti, hasieratik egurrean hasi ziren eskualdekoak, Etzakit taldearen kanten remix batekin.

Saio bikaina izan zen hasieratik. Amaia nagusi hasi zen 8ko handian jubilatuaren paperean Ikerrekin batera. 8ko txikian Oier NASAkoa eta Beñat estralurtarra jandun ziren kantuan eta 10eko txikian Oihanak eta Unaik Hernani inguruko eraikuntza gehiegikeria izan zuten bertso-gai.

Puntu erantzunetan Beñat Iguaran nagusi izan zen eta gaiari bi bertso erantzuten Oihana eta Unai bikain jardun ziren. Azkenik, Amaiaren eta Oierren kontura jendeak barre egin ahal izan zuen oinak emanda osatu beharreko ariketan.

Azken ariketan, Amasa-Villabonako taldea parrandan tabernak itxi zaizkien hirukotearen paperean jarri zituen Eñaut Agirrek eta segidan horien taxista lanetan Hernaniarrak.

Azken emaitza 12na izan bazen ere, Am...onakoek Arnopekoei alde nabarmenagoz irabazi zietelako, Am...onakoak pasatu dira hurrengo fasera, eskualdeko beste hiru taldeekin batera.


Teresa Toda: "Uholdeari forma eman behar zaio"

Euskal presoen eskubideen gaia nola gizartera daitekeen aztertuko dute larunbatean Eskoriatzako Huhezi-n.

Larunbatean egingo diren topaketen antolatzaile KonpONbidea ekimeneko kide da Teresa Toda Egin egunkariko zuzendariordea izandakoa. 19/98 auzian auzipetu zuten, eta sei urteko espetxealdia egin ostean, iazko azaroan irten zen kalera. Topaketen harira eginiko elkarrizketa argitaratuko du bihar BERRIAk. Hona hemen esan batzuk:

"Oso inportantea izango da jendea entzutea eta egon daitezkeen ekarpenak eta ikuspuntuak jasotzea. Horrekin guztiarekin, aurrerago, zerbait landuagoa aurkeztu nahi dugu. Guneren bat, tresnaren bat: eraginkorra izan daitekeen zerbait".

"Euskal gizartean beti egon da presoen eskubideen aldeko indarra, grina eta beharra. Baina momentu honetan beste modu batean formulatzen ari da hori. Uholdeari forma eman behar zaio”.

"[Legez kanporatzea] Ezin gara geratu ezer egin gabe gerta daitekeen zerbaiten beldur garelako".


Kultura eta haur parkeak

Kultura elkarbizitzarako tresna ezin egokiagoa izan daitekeela diote orain behin eta berriro politikariek. Horixe da, antza denez, Donostia 2016ren filosofiaren muina. Baina elkarbizitzak ez al luke izan behar politikaren xedea, kulturarena izan beharrean? Zer hobe, elkarbizitzarako, hezkuntza eta osasun zerbitzu publiko ongi hornitu eta unibertsalak baino? Edo hondakinen kudeaketa garden, eraginkor eta osasuntsua baino? Politikariek ezin lortu duten hori lortu behar du kulturak?

Donostia 2016, Tabakalera eta Etxepare Euskal Institutua kultura elkarbizitzarekin lotzen duen ikuspegi edulkoratu horren ariete bihurtu dira azken urteetan, jo eta su, egitasmoz egitasmo eta prentsaurrekoz prentsaurreko, terminologia superkosmopolita eta hiperrabangoardiako bati atxikita eta hedabide hegemonikoek hauspotuta; are indar, askatasun eta alaitasun handiagoz hauspotuta, nabarmen, EH Bildu aginte gune nagusietatik desagertu eta gero.

Kultur adierazpenak indartu eta zabaltzeko baliagarriak dira, jakina, Donostia 2016, Tabakalera eta Etxepare Euskal Institutua, eta haien egitasmoetarako hautatako kultur sortzaile sufrituek zinez eskertzen dute jasotako bultzada. Sortzaile horiek, ordea, laguntzen dieten egituren guztiz menpeko agertzen dira jendaurrean, produktu publizitario huts bihurtuta ia-ia. Hori da, behintzat, nik daukadan irudipena. Sinergiak nabarmendu beharraren nabarmendu beharrez, azkenean ematen du sortzaileak azpiegiturak berak ekoitzitako produktuak direla, sinergiarik gabe ezer egiterik eta ezer izaterik izango ez luketen koitadu errukarri batzuk.

Beharbada guztiz okerra da nire pertzepzioa, baina Donostia 2016, Tabakalera eta Etxepare Euskal Institutuari, sortzaileekin duten tratuaren aldetik, haur parkeen gero eta antz handiagoa hartzen diet. Sortzaileak gustura eta askatasun osoan jolasten dira, noiz bakarka eta noiz elkarrekin, egitura horien barruan, haur bihurriak parkeetan bezala, baina ondo zehaztutako muga jakin batzuen barruan beti, guraso-begirada zorrotz baten pean une oro. Adibide esanguratsua izan zen Pottors ta Klito taldeak, Tabakaleraren inaugurazioan, emanaldiaren erdian Kortxoenearen aldeko pankarta ateratzeagatik jasotako errieta.

Haur parkeak leku ezin aproposagoak dira zein ume eder, bihurri eta maitagarriak ditugun erakusteko, zenbat eta bihurriagoak hobe, gure pazientziaren meritua nabarmentzeko. Gisa berean, artistak ere zenbat eta arraro eta ohitik kanpokoago, orduan eta luzituago sinergia kosmopoliten laudoriozko prentsaurreko eta party-etan. Hori bai: elkarbizitza modu jakin baten edo batzuen mugetan beti.

Azken orduko pedagogo aurrerazaleak —Francesco Tonucci da aipatuena inguru hauetan azkenaldian— haur parkeen aurka mintzatzen hasi dira. Ni, egia esan, guraso naizen aldetik, haur parkeekiko zordun eta esker oneko sentitzen naiz, haien aldeko, haiekiko zordun. Baina haur parkeen hain antzekoa izan behar al du kulturak? Hain parke?

Esango du norbaitek, eta izango du arrazoirik horretarako, kulturari laguntzen ez zaiolako kexatzerik ez dugunean kulturari laguntzeko moduaren kontra agertzeko premia ernetzen zaigula, egoskor, erraietan, patxikontra bokazioak hartaratuta edo. Baliteke hortik ere zerbait izatea. Dena den, ez da ahaztu behar kulturaren munduak eskatu gabekoak direla, kulturaren mundura goitik eroriak, Donostia 2016, Tabakalera zein Etxepare Euskal Institutua, eta kulturaren munduak egindako beste eskaera askori ez zaiela ezezkoaz besteko erantzunik eman. Eta oro har kulturaren espektakularizazioa ziurtatzen duenaren alde errazago egiten dutela erakunde ofizialek —azken batean horrek etekin politiko begi bistakoak eskaintzen dituelako berehala, oso epe laburrean—, kultura oinarritik abiatuta lantzen duten epe luzeko ekimenei baino.

Kortxoenearen itxiera oso adibide argi eta esanguratsua da, nabarmena. Baina Kalostra arte eskola esperimentalaren jarduna eteteko erabakia ere sintomatikoa izan daiteke. Itxiera hori zuritzeko arrazoiak ematean, eskola horren jarduna «opakoa» dela adierazi du Denis Itxaso Gipuzkoako Kultura diputatuak. Kontuz! Artistak libre, parketik kanpo!

«Historia, artea, sormena, errespetua eta elkarrizketa da kultura», idatzi du Eneko Goia alkateak Donostia 2016ko egitarauaren sarreran. «Sakontzea, errotzea, nortasuna, askatasuna eta mestizajea da kultura. Ekintzailetza, bokazioa, proiekzioa, industria eta aberastasuna da kultura».

Hitz horien arabera, mugarik gabeko eremu librea dirudi kulturak, baina hala komeni denean erakundeek ederki finkatzen dituzte mugak, ederki erakusten dute kultura, haien ikuspegitik begiratuta, haur parke baten ahalik eta antzekoagoa izatea komeni dela.

«Kultura sorkuntzaren parke oparo ekipatu eta hobeto zaindua da, sortzaileak gustura jolas daitezen, askatasun osoz eta nahi bezain bihurri izateko aukerarekin, baina, inor parketik irten ez dadin, agintarien zaindaritza egoki disimulatu baina beti zorrotz egikaritu baten pean», irakurri dut nik Eneko Goiaren esaldien azpian.


Big Boy taldeak kontzertu eskainiko du bihar, Zarauzko Modelon

Bihar Big Boy taldeak kontzertua eskainiko du 22:00etan Zarauzko modelo aretoan. Musika eta bideo proiekzioak uztartzen dituen ikuskizuna izango da. Estilo ezberdinak jorratzen dituen taldea da, “abesti bakoitzak badu bere istorioa eta egiten duguna istorio ezberdinen soinu banda bat bezela ulertu daiteke”. Big Boy taldea Jon Gartxi (kitarra eta ahotsak), Harkaitz Bastarrika (kitarra eta baxu elektrikoa), Jose Luis Barredo (klarinetea, baxua, organu eta tronpeta), Iker Hazas (bonbardinoa), Uhin Loiola (bateria eta perkusioa) eta Iñigo Garcia (tronboia eta ahotsak) osatzen dute.

http://bigboytaldea.blogspot.com.es


Hezkuntza publikoan murrizketak egiten ari direla salatu dute sindikatuek

LAB, ELA, Steilas, CCOO eta UGT sindikatuen arabera, jangela orduetan, eskola txikietan, espezialistetan eta pedagogo terapeuten zerbitzuetan murrizketak egiten ari da Eusko Jaurlaritza.

LAB, ELA, Steilas, CCOO eta UGT sindikatuak kezkatuta agertu dira ikasturte bukaera honetan Eusko Jaurlaritzako Hezkuntza Saila "aldebakarreko erabakiak" hartzen ari delako eta, ondorioz, azkenean, "erantzun irmoa" emango dutela ohartarazi dute.

Ohar batean, bost sindikatuek enegarrenez kritikatu dute Hezkuntza Sailak ez duela haiekin ikasturte berrirako baldintzak adostu nahi, "koronabirusaren pandemiak hainbat beharrizan daudela agerian utzi duen arren".

Alderantziz, azken egunetan datorren ikasturterako "murrizketa gogorrak" egin nahi dituela antzeman dutela esan dute.

Sindikatuen arabera, "Bigarren Hezkuntzan eta Lanbide Heziketan taldeak eta lanpostu zerrendak osatzeko zirriborroak iazko berdinak dira, azken hilabete hauetan ezer pasa izan ez balitz bezala".

Horrez gain, "Haur Hezkuntza eta Lehen Hezkuntzako behin-behineko lanpostu zerrendak ikastetxeetara iristen hasi dira eta langile kopuruak gora egin beharrean murrizketak ezartzen ari direla ikusi dugu jangela orduetan, eskola txikietan, espezialistetan, pedagogo terapeutetan edota IBTetan (Ikusteko urritasuna duten ikasleak hezkuntzan barne hartzeko baliabidetegiak)", salatu dute.

"Pandemiaren eraginez, ikasleen behar pedagogiko zein emozionalak inoiz baino larriagoak diren, Hezkuntza Sailak egoera zuzentzeko baliabideak areagotu beharrean, murrizketak inposatu ditu", erantsi dute.

Bestalde, IRALE ikastaroak ere bertan behera utzi nahi dituztela jakinarazi dute, "krisiaren ondorioak euskalduntze planaren eta ordezko langileen kontura ordaintzeko".

Bost sindikatuek berretsi dute koronabirusaren pandemiak agerian utzi duela "lantaldeak indartzea" eta "ikasleen ratioa jaistea" beharrezkoa dela, "baina ematen du datorren ikasturtean ez dutela halakorik egingo".

Horrez gain, Haurreskolak Partzuergoarekiko Hezkuntza Sailak "inolako ardurarik" hartzen ez duela salatu dute. "Negoziazio bileretara ez dira agertu", nabarmendu dute.


Zabalik da Amurrioko II. Herri Lasterketan izena emateko epea

Bigarren urtez jarraian, Oinkariak Atletismo Taldeak herri-lasterketa antolatu du. Iazko ibilbide berbera izango du eta maila guztietako korrikalarientzat dago pentsatua.

Amurrioko Oinkariak atletismo-taldeak abenduaren 22an egingo du herri-lasterketaren II. edizioa, udalaren eta Tubos Reunidos enpresaren laguntzaz. Iazko arrakastaren ondoren, aurten ere 400 parte-hartzailera mugatu dute inskripzioa, eta iaz bezala umeentzako probak ere egingo dira, denontzako moduko lasterketa polit bat egiteko asmoz. Aurten, diru-kopuru sinboliko bat ordaindu beharko da lasterketa nagusian parte hartzeko, eta diru hori laguntza-taldeari emango zaio. Parte-hartzaileek hornidura eta oparitxoa jasoko dute amaitzean.

7 km-ko ibilbidea

Lasterketak iazko ibilbide bera izango du: Frontoi kaletik abiatuta buelta txiki bat egingo du herrigunetik, ostera ere irteera puntura itzuli eta zirkuitu handiari bi buelta emateko. Guztira 7 km bete beharko dituzte. Lasterketa nagusia 12:00etan hasiko da. Ondoren, 9 eta 15 urte bitartekoen txanda izango da 12:45ean, kilometro bateko zirkuitu batean, eta azkenik, 13:00an, gazteenek 500 m egingo dituzte.

Izena emateko epea, zabalik

Aurten, esan bezala, 5 euro ordaindu beharko dituzte helduek parte hartzeko, eta umeentzat doakoa izango da. Izen-ematea dagoeneko egin daiteke www.kirolprobak.com web gunean abenduaren 20era arte. Umeek lasterketa hasi baino 30 minutu lehenago arte eman dezakete izena.


Donibane Eskubaloiak igoera lortu du

Igoera Fasean primerako giroa izan dute jokalari gipuzkoarrek; argazkian eibartar eta elgoibartarrak, sanjuandarrekin batera.

Donibane Eskubaloiak Bigarren Nazional Mailan jokatu dezake datorren denboraldian. Atzo jokatu zuten finala arrosek, Muskizen kontra, eta 25-20 galdu zuten. Igoera, ordea, larunbateko partidan erdietsi zuten, Elgoibarren kontrako partidan, Muskizen bertan. Partida oso lehiatua izan zen (25-25), eta penaltietan erabaki zen, arrosen alde.

Jesus Pino (entrenatzailea): “Datozen egunotan erabakiko dugu Bigarren Nazional Mailan jokatuko dugun”

Asteburuan igoera jokoan zenuten, eta baita lortu ere. Pozik, ezta?

Bai, balorazio oso positiboa egiten dugu, batez ere guretzako kristoren esperientzia polita izan delako. Muskizera joan gara denak, txapeldunak izanda. Joan den urtean ezin izan genuen Igoera Fasea jokatu, Pasaiako talderik ez genuelako, eta aurten, Ereintzarekin egin dugun elkarlanari esker, jolasteko aukera izan dugu. Guretzat oso polita izan da, aprobetxatu egin dugu, eta asteburu osoa Muskiz aldean pasatu dugu denok elkarrekin. Gainera, larunbatean 50 lagun inguru hurbildu ziren Muskizera gu animatzera, eta benetan polita izan da.

Larunbateko partidan kiriok dantzan izan ziren zaleak azken uneraino.

Partida garrantzitsuena zen larunbatekoa, finalaurrekoa irabaztean lortzen zelako igoera. Gure partida benetan gogorra izan zen. Elgoibar ia partida osoan egon zen gure aurretik, bi-hiru golen abantailarekin. Guk aldeko bakarra lortu genuen partida osoan, eta bai partidan, baita luzapenean ere, guk sartu behar izan genuen azkeneko gola. Guk lortu genuen berdintzea eta jarraitzea. Luzapena bukatzeko bost minuturen faltan atezaina aldatu behar izan nuen, eta atera zenez geroztik Yague izan zen protagonista. Luzapeneko bigarren zatian hiru geldiketa egin zituen, eta gero penaltietan, lautik hiru gelditu zituen. Momentu horretara arte ez zuen jolastu eta partidaren bukaeran kristoren lana egin zuen Yague atezainak.

Atzoko finala, baina, galdu zenuten.

Hala ere, nahiko positiboa izan zen. Igoera lortuta genuenez aprobetxatu genuen denak jolasteko. Muskiz taldea gu baino hobeto aritu zen partidaren hasieran. Epaileak bizkaitarrak ziren, eta ez dut esango beraiei lagundu egin zietenik, baina gurekin zorrotzagoak izan ziren. Bi defentsak oso gogorrak ziren, eta gurea gehiago zigortu zuten arbitroek. Atsedenaldian gol bateko alde genuen eta bigarren zatian, denbora asko jokalari bat gutxiagorekin jokatu behar izan genuen, eta nabaritu genuen. Gainera, gu, oso nekatuta ginen larunbateko partidarengatik. Galdu egin genuen 25-20, baina ordurako egin behar zen lana egina zegoen.

Asteburuaz zer nabarmenduko zenuke?

Igandean Eibar eta Elgoibarreko taldekoak han izan zirela eta uneoro egon zirela guanimatuz. Partida bukatzerakoan gipuzkoar talde guztiak elkartu egin ginen, eta denboraldi osoan elkarrekin borrokan eta partida gogorrak izan ditugun arren, Igoera Fasean talde gipuzkoarren artean oso giro ona sortu da. Asko eskertzen ditugu igandean eman zizkiguten animoak.

Igoera lortuta nola aurre egingo diozue hurrengo denboraldiari?

Momentuz pentsatu behar dugu jokatuko dugun Bigarren Nazionalean edo ez, alde batetik, talde nahiko beteranoa garelako eta jokalariren batek taldea utziko duela badakigulako, eta bestetik, kategoria horretan konpromisoa serioago delako. Egun gehiago entrenatu behar dira eta erabaki egin beharko dugu ia prest gauden horri aurre egiteko, bai kirol aldetik zein ekonomikoki, esfortzua handiagoa izan beharko duelako. Gure artean hitz egin eta datozen egunotan erabakiko dugu Bigarren Nazional Mailan jokatuko dugun ala ez.


ELAk lanuzteetara deitu du apirilaren 30erako Hego Euskal Herriko Lidl denda guztietan.

Sindikatuak salatu du plantillen egoera “kritikoa” dela COVID-19aren krisia hasi zenetik. Lanuzteak 12:00etatik 12:30etara eta 17:00etatik 17:30etara izango dira.

Lidl supermerkatu kateko langileek eskatzen dute segurtasun neurri egokiagoak, edukiera kontrolatzeko eta bajak ordezteko langileak gehiago kontratatzea, gehiegizko orduak aparteko ordu gisa ordaintzea, gehiegizko esfortzua konpentsatzeko atsedena hartzea eta Lidlek iragarritako konpentsazio ordainsaria egokitzea, ELA sindikatuak ohar bidez azaldu duenez.

“Apirilaren 28an enpresarekin egindako bileran, enpresak adierazi zuen adierazitako eremu guztietan neurriak hartzeko prest zegoela, konpentsazio ordainsaria izan ezik”, azaldu du ELAk. Konpensazioa 160 eurokoa izango dela esan du enpresak, eta ez du arrazoi ekonomikorik alegatu konpentsazio handiagoa ez ordaintzeko. Argudiatu du Nafarroan ezin dutela onartu estatu mailan onartutakoaz bestelako osagarri bat.

Sindikatuaren ustez, “argi dago elikadura enpresak onura handiak lortzen ari direla alarma egoeran”. Salatu du enpresak krisi honetan plantillek hartutako konpromisoaz eta gehiegizko ahaleginaz baliatzen direla: “Eta onurak horiek sortzen dituztenengan, langileengan, eragin behar dute”. Alde horretatik, sektoreko langileek aitorpen publikoa eta “limosnetatik haratago doan aintzatespena” eskatzen dute, eta ildo horretan antolatu dituzte lanuzteak.

ELAk aurretik ere bizi izan ditu Lidlekin negoziazio prozesu horiek, eta berretsi du egoerak bere horretan jarraitzen duela: “Errealitatea eta indar sindikala desberdinak dira hemen, eta eskatzen dugu lan baldintzen negoziazioak ez daitezela egin hemen langileek botoa eman ez dieten sindikatuekin”.

ELAk mobilizazioekin jarraituko duela iragarri du, Lidlek kolektiboari “bidezko ordaina” eman arte.


«Instituzio guztiak gobernatu nahi ditugu»

Ezker abertzaleak proposatutako «iraultza demokratikoaren» gakoak azaldu ditu Rufi Etxeberriak HUHEZI fakultateanBozetako emaitzek indar harreman berria indartzeko balio izan dutela uste du

Unibertsitateko ikasleei mintzatu zitzaizkien atzo Rufi Etxeberria ezker abertzaleko kidea eta Iñigo Iruin abokatua. Euskal politikan paradigma berririk zabaltzen ari ote den jakin nahi zuten Mondragon Unibertsitateko HUHEZI fakultateko Gizarte aldaketak ikasgaiko ikasleek, eta aldaketa politikoa bultzatzen ari den ezker abertzaleko bi kiderengana jo zuten. Saio akademikoaren zati bat irekia izan zen, eta bestea hedabideren presentziarik gabe garatu zen, ikasleen parte-hartzea ez eragozteko. Gizarte aldaketak ikasgaiaren irakasleak azaldu zuenez, «ispiluaren aurrean jartzeko unea da». Halaxe egin zuten hizlariek.

Zati irekian, Rufi Etxeberriak hitz egin zuen, ezker abertzaleak azkenaldian egin duen «ekarpen txikia» azaltzeko. Ezker abertzalearen ekarpena «iraultza demokratiko gisa» aurkeztu zuen Etxeberriak unibertsitateko ikasle eta irakaslek osatutako entzuleriaren aurrean. «Iraultzailea errealitate politikoa errotik aldatu nahi dugulako», azaldu zuen Etxeberriak. «Demokratikoa aldaketa euskal herritarren borondatearen baitan egin nahi dugulako», osatu zuen. «Egoera errotik aldatu nahi dugu, baina herriarekin, herritarren parte hartzearekin», laburbildu zuen.

Ezker abertzalearen eginkizun politikoa bi planotan garatuko da, Rufi Etxeberriaren arabera. «Borroka politiko nagusia —eta ez gara bakarrak horretan— nazio aitortzaren eta autodeterminazio eskubidearen baitakoa izango da». Norabide horretan, Etxeberriak gogoratu zuen ezker abertzaleak eskaintza argia egin duela: nazio aitortza aldarrikatzeaz gain, estatu propioa ahalik eta azkarren lortzeko beharra planteatu du. «Estrategia independentista da gure iparra. Euskal Herriak ez du etorkizunik bi estatuei lotuta». Bigarren planoa, egituraketa instituzional berria, eredu ekonomiko eta sozial berria eta eredu produktibo eta teknologiko propioa lortzea da.

Prozesu horretan euskal gizartea subjektu aktibo bihurtu nahi du ezker abertzaleak. «Hori da aliantza bidez eratu dugun Bilduren erronka, eta Bildu dagoen instituzio guztietan daukan ardatza», azaldu zuen Etxeberriak. Gatazka gainditzea bai, baina aldi berean herri honetako instituzioak gobernatzeko asmoa agertu du Rufi Etxeberriak, Bilduren egitasmoaren bidez. «Gatazka politikoa gainditu behar dela diogu, bai, baina beste eragile batzuekin batera eratu dugun aliantza instituzional eta elektoralaren baitan, herri honen instituzioak gobernatu nahi ditugu. Etorkizunean, ahalik eta instituzio gehien. Gure helburua herri honen instituzio guztiak gobernatzea da, herri interesen baitan». Etxeberriak nabarmendu nahi izan zuen egunerokotasunean herriak dituen beharren gobernantzari begira ezker abertzaleak alternatiba bat daukala. Horren harira, Etxeberriak aurreratu zuen epe motzean egingo duten eskaintza Gasteizko gobernua gobernatzeko izango dela. «Bi helbururekin; bata, esparru horretatik gatazkaren konponbidea lideratzeko, eta, bestea, euskal herritarren interesak defenditzeko eta eskaintza sozio-ekonomiko eta kultural berria egiteko».

Izan ere, politikagintza konbentzionalari alternatiba aurkeztu dio subiranista eta ezkertiarren arteko aliantzak, Etxeberriaren ustez. Elkarlana, Lizarra-Garaziz geroztik, berriro piztu egin da.

PPren jarreraz

Konponbidearen eremuan, ezker abertzalearen ustez, premiazkoa da salbuespeneko politikak indargabetzea. Horrekin batera, batetik, zigorren luzapena amaitzea eta Sortu legeztatzea, eta, bestetik, ETA eta gobernuen arteko elkarrizketak abiatzea. Etxeberriaren ustez, PPri oso zail jarri zaio inboluzio planteamenduei heltzea, baina presioa egin beharra aurreikusten du konponbide planteamenduetan jar dadin. Kontua luzatzeko joera izango duela uste du, krisi ekonomikoari lehentasuna eman beharra aitzakiatzat hartuta.

Azaroaren 20ko hauteskundeei dagokienez, Amaiurren inguruan egindako indar batuketaren garrantzia nabarmendu zuen. «Indar harreman berria sendotzeko balio izan dute, alternatiba sendotu du, indartsuagoak sentitu gara», azaldu zuen.

Entzuleria ez zen ohikoa izan atzoko hitzaldian. Tokia ere ez. Eskoriatzako HUHEZI fakultateko hitzaldi aretoa antzinako kapera bat da, erretaula eta koroa eta guzti. Ikasleak ohituta daude, arretaz jarraitu baitzuten hitzaldi osoa. Haientzat izan zen Rufi Etxeberriaren azken aipamena. «Gazteria subjektu klabea da prozesu honetan; iraultza demokratikoaren motor nagusia izango da. Are gehiago, iraultza horren eskutik eraikiko den errealitate berriaren kudeaketa belaunaldi berrien eskutik joango da, euskal gazteriaren eskutik».


Aurrekontuak onartu eta gero hauteskundeak deituko dituela iragarri du Torrak

"Legealdi honek ez du ibilbide politiko luzeagorik", esan du Kataluniako presidenteak; Parlamentuan Kontuak onartuta, hauteskundeei data jarriko die, hau da, bizpahiru hilabete barru.

Quim Torra Generalitateko presidenteak Kataluniako hauteskundeak deituko dituela iragarri du asteazken honetan, baina ez du datarik zehaztu; izan ere, 2020rako Aurrekontuak onartuta deituko ditu hauteskundeak. Aurreikuspena da Aurrekontuak bizpahiru hilabete barru onartzea, hau da, martxoan edo apirilean.

Generalitatearen Jauregian egindako adierazpen instituzional batean, Torrak nabarmendu du Kataluniako legealdi honek ez duela "ibilbide politiko luzeagorik", ERCren "leialtasunik ezagatik". Kataluniako Parlamentuko presidente Roger Torrentek, ERCko kidea bera, "estalperik gabe" utzi duela esan du Torrak, eta nabarmendu du: "Gobernu batek batasuna behar du, komuneko estrategi partekatua, bazkideen arteko leialtasuna; bestela, ezinezkoa da ibiltzea".

Arratsalde honetan, 15:00etan, Kataluniako Gobernuak CatComu-Podemekin hitzartutako aurrekontu-proiektua onartuko du; Parlamentuan onartzeko nahikoa babesa du proiektuak, baina Ganberako prozesuak bi hilabeteko iraupena izaten du. Segur aski, alabaina, beste hilabete bat beharko du proiektuak onartua izateko, hain zuzen ere Estatutu Berme Kontseiluak oposizioaren helegiteen gaineko ebazpena eman arte.

Kataluniako Gobernurako "etengabeko arriskua"

Torraren esanetan, Parlamentuan aulkirik ez izateak "Presidentetza babesik gabe uzten du", eta, halaber, "etengabeko arriskuan jartzen du Kataluniako Gobernua"; hortaz, haren iritziz, "ezinbestekoa" da herritarrei berriro ematea hitza, "2017ko abenduaren 21eko agindu politikoa berritzeko".

"Nire herrialdean, erradikaltasun demokratikoaren hastapena errespetatzea nahi dut, bai eta Gobernuak eta Parlamentuak gehiengoetan eta konfiantzetan oinarritzea ere. Gehiengorik eta konfiantzarik ez balego, nire iritziz herritarrek zehaztu behar dituzte gehiengo berriak eta berritutako konfiantzak", adierazi du.

Presidenteak esan du "herrialdearentzat onena zein den" izango duela kontuan hauteskundeak deitzeko. Hauteskunde horiek balio beharko dute "agindu demokratikoa berregiteko", eta bideratu beharko dute aurrera egitea, "2017ko urriaren 1eko agindua gauzatzeko helburuan, alegia, independentzian. Denok bildu beharko gara berriro batasunean".

Aurrekontuak onartzeaz gain (Torraren esanetan, "hainbat defizit sozial askori konponbidea ematen lagundu beharko dute" Aurrekontu horiek), Torrak babestu du aztertzea "Espainiako Gobernuak benetako negoziazioari heltzeko borondate errealik ote duen".

Negoziazio horretan, Torrak espero du "gure herrialdeko gatazka politikoari heltzea; izan ere, espainiar Estatuak ezezkoa eman digu demokraziaz guztiz baliatzeari, eta ukatu digu autodeterminazio-eskubidea". Lehen hitzordua otsailaren 6an izango da, Pedro Sanchez Espainiako Gobernuko presidenteak eta Torrak egingo duten bileran.

ERCk ez du leialtasunik izan

Kataluniako presidentearen iritziz, ERCk ez du errespetatu "independentisten arteko adostasuna", haren diputatu-agiriari dagokionez; Torrak uste du Gobernuko bere bazkideek ez dutela "leialtasunik" izan gai horretan.

Hortaz, Torrak zehaztu du "edozein interesen gainean, herrialdea eta haren beharrak jartzeko garaia" dela, bai eta Aurrekontuak onartzeko garaia ere. Esan duenez, "herrialde Aurrekontuak" izango dira horiek.


Berriro bozkatu beharko dute Obamaren osasun erreforma

Senatari errepublikanoek bi hornidura ezabatzea lortu dute forma akatsengatik, Kongresuko iturriek jakitera eman dutenez.

Barack Obama AEBetako presidentearen osasun erreforma berriro bozkatu beharko dute AEBetako Ordezkarien Ganberan, izan ere, senatari errepublikanoek bi hornidura ezabatzea lortu dute forma akatsengatik, Kongresuko iturriek jakitera eman dutenez.

Ordezkarien Ganberak iragan igandean onartu zuen, aldeko 219 botorekin eta kontrako 212rekin, osasun erreformaren legea, eta Obamak asteartean sinatu zuen Etxe Zurian egindako ekitaldi batean.

Baina Ganberak legearen emendakin sorta bat ere onartu zuen, eta hori ezinbestekoa izan zen abortuaren kontra dauden demokratek aldeko botoa eman zezaten.

Zirrikitua, emendakinetan

Emendakin sorta hori aldaketarik gabe onartu behar zen Senatuan, baina ez zuten hala egin. Errepublikanoek, osasun erreformaren kontrako borroka oraindik galdutzat eman ez dutenek, aldaketak aurkeztu zituzten prozesua oztopatzeko asmoz.

Asteazkenean, Senatuan saio luzea hasi zuten errepublikanoen proposamenen inguruan eztabaidatzeko eta banan banan errefusatzeko. Hala ere, gaur goizaldean, oposizioak garaipena lortu du lege proiektuko bi hornidurek aurrekontu arauak urratzen zituztela baieztatuta.

Hornidura horiek, berez, ez dira garrantzitsuak, diru-sarrera urriak dituzten ikasleei zuzendutako bekei buruzkoak dira, baina demokraten lana oztopatzea lortu dute, errepublikanoek testua ordezkarien ganberara itzultzera behartu dutelako.

Obamaren bira

Kongresuko iturriek espero dute arazorik gabe onartuko dutela testua, eta bere bidea egingo duela Etxe Zurira heldu arte, Barack Obama presidenteak sinatu arte.

Hasiera batean, prozesua Aste Santua baino lehenago amaitu nahi zuten, baina bihar hasiko denez, ez dago oso argi lortuko ote duten.

Bien bitartean, Barack Obama presidenteak bira hasiko du gaur Iowan proiektuaren alde onak herriari helarazteko.


28 urteko kartzelaldia beteko du Felix Zabartek

Zabarte atxilotu zutenetik 28 urte beteko dira martitzenean; protesta deitu du Herrirak.

Martitzenean, 28 urte beteko dira Felix Zabarte elorriarra atxilotu zutenetik, ETAko kide izatea egotzita. Geroztik preso egon da, eta Herrira mugimenduak adierazi du, legediaren arabera 2008tik libre egon beharko lukeela. 197/2006 doktrina, Parot doktrina legez ezagutzen dena ezarri, eta zigorra luzatu zioten. Anton Lopez elorriarrak ere neurri bera jaso du.

Zabarteren atxiloketaren efemeridea kontuan hartuta, protesta ekimena deitu du Herrirak martitzenerako; 19:30ean izango da, plazan. Doktrina etetea Estrasburgoko epaitegia doktrinaren kontra agertu zen, baina Espainiaren errekurtsoaren ostean berriro aztertuko dute. Herrirak esan du doktrina etetea beharrezkoa dela Euskal Herrian bizi den sasoi berriari lotuta, baita sakabanaketa amaitzea eta gaixorik dauden presoak etxeratzea ere.


Xabier Otamendik, Yuri Agirrek eta Unai Segurolak irabazi dute Orkatzeko V. Klik argazki lehiaketa

Xabier Otamendik, Yuri Agirrek eta Unai Segurolak irabazi dute Orkatz Kultur Elkarteak euskal presoak eta oporrak lotuta antolatutako V. Klik argazki lehiaketa. Iratiko basoan atera zuten argazkia hiru azpeitiarrek.

Aste honetan jakinarazi du Orkatz Kultur Elkarteak zein den argazki irabazlea, eta saritutako argazkiarekin 2013ko egutegia egingo dute.

Guztira 57 argazki aurkeztu dira lehiaketara, gertuko zein urrutiko bazterretan ateratakoak. Hala nola, Kolonbian, Pirinioetan, Estrasburgon, Perun, Kroazian, Zeelanda Berrian, Indian, Australian, Tailandian, Txinan edota Ingalaterran egindako argazkiak.


Eraldaketa sozialaren aldeko aldarria

Euskal Herriko Eskubide Sozialen Kartak antolatuta, ostiral arratsaldean Buruntzaldea mailako manifestazioa egin zen Hernanin. Herritarren bizitzak erdigunean kokatzen dituen eraldaketa soziala aurrera emateko pausoak eskatu zituzten pentsiodunen, etorkinen eta gazteen ordezkariek, manifestazioaren amaieran

Zerbitzu publikoak garatzea; zaintza sistema publiko, unibertsal eta doakoa bermatzea; pobrezia eta bazterkeria sozialaren aurkako neurriak aplikatzea; 1.080 euroko gutxieneko errenta; 1.200 euroko soldata minimoa eta 35 orduko lanaldia; fiskalitate berria; eta pertsona guztien erregularizazioa. Eraldaketa sozialaren alde kalera ateratzeko deia egin zuen berriro ere Euskal Herriko Eskubide Sozialen Kartak. Hainbat herritarrek horrekin bat egin zuten ostiralean Euskal Herria osoan egin ziren mobilizazioetan.

Buruntzaldean, Hernanin izan zen hitzordua. Publikoa, funtsezkoa zaindu aberastasuna banatuz lelopean manifestazioa egin zuten erdialdeko kaleetatik barrena. Gudarien plazan guztiak batu eta kolektibo ezberdinetako kideek hartu zuten hitza.

Pandemiak zerbitzu publikoen garrantzia agerian utzi duela adierazi zuen pentsiodunen ordezkariak: “Zerbitzu publikoen berrindartzea premiazkoa da, eta ezin dira esku pribatuetan utzi. Pribatutasunaren bidetik enpresa irabaziak sustatzen baitira. Gizarte mailako desoreka gainditzeko zerbitzu publikoa defendatu beharra dago”.

Ahmer Hernaniko kulturartekotasuna sustatzen duen elkarteak ere bat egin zuen Karta Sozialarekin. Guztiak gizarte bereko partaide garela adierazi zuen elkarteko ordezkariak: “Atzerritar Legeak herritarrak bitan banatzen ditu: Batzuei eskubide guztiak aitortzen zaizkie. Besteei, ez. Eskubidea ahalmen modura ulertzen dugu: Jasotzeko ahalmena izatea, ematekoa bezain beste”.

Gazteen izenean, ekimenekin jarraitzeko deia egin zen: “Urtarrilaren 30eko Greba Orokorraren ostean gaur izan da lehen taupada. Baina argi eduki Buruntzaldeako herritarrok antolatzen jarraituko dugula helburu horiek errealitate bilakatu arte. Soilik herriak salba dezake herria. Lehenik bizitza!”.


ETA prest da armagabetzeko diseinua Jaurlaritzarekin ere partekatzeko

Jaurlaritzak horren inguruan zabaldutako agiria «konfrontazio politikorako» tresna dela salatu du.Lau hilabeteotan ETArekin harremanetan jarri ez izana aurpegiratu dio.Nolanahi ere, prozesua ikusmira eraikitzailetik hartzeko deia egin du

ETA prest da armagabetzeko diseinua Eusko Jaurlaritzarekin eta gainerako euskal eragile politiko eta sozialekin partekatzeko. Erakunde armatuak dei egin die konponbidearen alde daudenei, elkarrizketari ekin, gatazkaren ondorio guztiak gainditzeko «arrazoizko bideak» adostu eta, adostasun horien gainean bide orri bat egiteko.

Horretarako, orain arte kaleratu diren hainbat agirik oinarri egokia ezarri dutela uste du, besteak beste, Jaurlaritzaren Zuzen Bidean dokumentuak. Prozesu hori ikuspegi eraikitzailetik hartzeko deia egin die euskal eragileei, eta bereziki Jaurlaritzari, «Estatuen jarrera ezkorra izanagatik ere», prozesu hau bukatzerakoan ETAren armategi guztiak zigilatuak egongo direlako.Abenduan Jaurlaritzak armagabetzeari buruz kaleratu zuen Armagabetze azkar, bideragarri eta eraginkor baterako prozedura izeneko dokumentuari kritika egin dio ETAk, akordiorik ez duela bilatzen, eta ETAren armategiak zigilatzeko martxan den prozesuari «kalte egin nahi» diola iritzita. Honakoa da, hitzez hitz, ETAk Berriara igorritako agiria:

Iazko abenduaren 21ean, Eusko Jaurlaritzak Armagabetze azkar, bideragarri eta eraginkor baterako prozedura-proposamena izena zuen dokumentua zabaldu zuen hedabideetan. Bertan, ETAk eta Nazioarteko Egiaztatze Batzordeak armategiak zigilatzeko adostutako prozesua kritikatzearekin batera, armagabetzerako bere proposamena plazaratu zuen.

Orain arte ETAk ez du bere iritzia ezagutzera eman; gaiak duen garrantzia ikusita, proposamena eta hari loturiko azalpenak lehen eskutik jaso eta aztertzeko zain egon da. Eusko Jaurlaritzak, aldiz, ez du horretarako ganorarik izan, lau hilabete igaro direnean ETAk ez baitu Eusko Jaurlaritzaren aldetik inolako mezurik jaso.

Horiek horrela, Euskadi Ta Askatasunak, nazio askapenerako euskal erakunde sozialista iraultzaileak, agiri honen bidez Eusko Jaurlaritzaren proposamen horri buruz duen iritzia azaldu nahi dio Euskal Herriari:

Eusko Jaurlaritzaren proposamena, konfrontazio politikorako tresna:

Eusko Jaurlaritzaren proposamenak ez du akordioa bilatzen, aurkezpenetik bertatik argi gelditu zenez:

Eusko Jaurlaritzak ez du bere proposamena aurretik inorekin landu, ez ETArekin, ezta prozesuaren garapenean murgilduta dauden eragileekin ere. Eta adierazgarria da oso ustez ETAri zuzendua den proposamena oraindik ETAri helarazi ez izana.

Komunikabideetara zabaldutako dokumentuari zein ondoren Jonan Fernandezek hari buruz esan dituenei harrokeria eta ezker abertzalearekiko herra darie. Proposamen eraikitzaile izatetik urrun dago, idazkiaren aginte-hizkeratik hasi eta ETAren jarreraren inguruan azaltzen diren aurreiritzi eta gezurretara iristeraino.

Nazioarteko Egiaztatze Batzordeak eta ETAk eskaintzen dioten informazioa modu maltzurrean erabili zuen, beste behin ere, Eusko Jaurlaritzak. Emandako konfiantza urratuz, proposamena Nazioarteko Egiaztatze Batzordeak zigilatze prozesuaren garapenaren berri eman eta ordubetera aurkeztu zuen, kontra-programazio modura.

Eusko Jaurlaritzak ETAren armategiak zigilatzeko burutzen ari den prozesuari kalte egin nahi dio, ezker abertzalearen kontra egiteko duen estrategiaren baitan:

Kontra-programazioaren bidez, Nazioarteko Egiaztatze Batzordeak ezagutzera eman zuena estali nahi izan zuen Eusko Jaurlaritzak. Nonbait, ez zuen nahi euskal jendarteak ETAren armategiak zigilatzen ari direla jakitea.

Bere proposamenean ere gogor jotzen du ETAren armategiak zigilatzeko prozesuaren kontra eta ezer ez egitearen pare uzten du. ETAk eta Nazioarteko Egiaztatze Batzordeak adostutako prozesuaren bidez, aldiz, Estatuen itxikeriaren aurrean ETAren armen auzia bideratzen hasteko modu egingarria bilatu zen. Gainera, abian jarri aurretik, gatazken konponbidean eskarmentu handia duten nazioarteko hainbat eragile eta pertsonalitaterekin kontrastatu zen eta den-denek balore handia eman zioten.

Eusko Jaurlaritzak, hala ere, prozesua kaltetu nahi du, oztopo guztien gainetik konponbidean aurrera egiteko ezker abertzalea eta ETA egiten ari diren ahaleginen erakusle delako. Eusko Jaurlaritzak nahiago du egiazko prozesuak suntsitzea eta blokeoa errotzea, ezker abertzaleak bakearekin duen konpromisoa ikus dadila baino.

Izan ere, Nazioarteko Egiaztatze Batzordea bere egitekoa gainditu eta publikoki ETAren kontra agertzea bilatzen ari da aspalditik Eusko Jaurlaritza, horrek Batzordearen indargabetzea ekar lezakeela jakin arren. Eta bilatzen zuen argazkia lortu ez duenez, proposamenaren aurkezpenean izan zuen jokaera satsuarekin xantaia egin nahi dio Nazioarteko Egiaztatze Batzordeari, babes instituzionala Jaurlaritzaren esanetara egotearekin lotuta dagoela argi utzita. Nazioarteko eragileei, bai Batzordeari bai beste batzuei ere, babes instituzionala saldu nahi die Jaurlaritzak, ezker abertzalea erasotzearen truke.

Proposamenaren dokumentuan agerian uzten da haren helburu politikoa: konponbidean aurrera ez egitea ETAren eta ezker abertzalearen ardura dela irudikatu nahi du Eusko Jaurlaritzak.

Dokumentuak jasotzen duenez, alderdien arteko elkarrizketa eza, euskal preso politikoen eskubideen urraketa eta ezkerreko independentisten jazarpena, den-dena, ETAren erruz omen da Eusko Jaurlaritzaren ustez.

Horrela, Estatuen jarrera itxiari eta erasoei zilegitasuna ematen die, ETAren jarreraren ondoriotzat hartzen dituen heinean. Lehen ETAren ekintza armatuak ziren, gero borroka armatua behin-betiko ez uztea, orain armagabetzea; Eusko Jaurlaritzak beti aurkitzen du aitzakiarik Estatuekin ulerkor izateko.

Bide batez, errealitate horiei guztiei erantzuteko duen ezintasuna edo gogogabetasuna ezkutatu nahi du Eusko Jaurlaritzak. Gobernuan egotea ez baita bakarrik bere zilegitasuna aldarrikatzea eta boterea edukitzea; gobernuan egoteak arazoei aurre egiteko ardura dakar. Eta Eusko Jaurlaritzak orain arte ez du ganora nahikorik izan ez alderdien arteko elkarrizketak bultzatzeko, ez euskal preso politikoen eskubideak defendatzeko, ez eta ezkerreko independentisten jazarpena sendotasunez salatzeko ere.

Eusko Jaurlaritzak ez ditu gatazken konponbiderako nazioarteko ereduak jarraitzen, garaile eta garaituen eskema baizik:

Nazioarteko ereduetan armagabetzea bake akordioei lotzen zaien osagaietako bat den bitartean, Eusko Jaurlaritzak modu isolatuan eta agindu gisa aurkezten du. Horrela, gatazkaren jatorri politikoari muzin egin eta ETA gatazkaren adierazpen bakartzat aurkeztu nahi du. Halako planteamenduekin mundu zabalean arrakasta izan duten bake prozesuak leherraraziko lituzke Jonan Fernandez buru duen Bake eta Elkarbizitzarako Idazkaritzak.

Nazioarteko ereduetan gatazkari loturiko auziak, armagabetzea barne, elkarrizketa eta negoziazioaren bidez konpontzen dira eta aldeen distentsioa bilatzen da. Jaurlaritzak, ordea, polizia operazioak onesten ditu, «Zuzenbide-Estatu batean ez lirateke baztertu behar» esaten duenean. Ez da gauza berria, dena den, ETAk borroka armatua utzi eta konponbiderako konpromiso argia erakutsi arren, Jaurlaritzak ETAren kontrako polizia operazioak babestu baititu, horiek gatazka konpondu ez, gatazka elikatu egiten dutela jakinda ere.

Armagabetzerako eredu gisa, ETAren armategiak Eusko Jaurlaritzaren esku uztea proposatzen da. Jaurlaritza eta Polizia Autonomikoa, ordea, ez dira eragile neutralak. Hamarkadotan, eta gaur egun arte, gatazkan eta ezkerreko independentisten jazarpenean ardura zehatzak izan dituzte, eta zeresanik ez ETA eta bere militanteak erasotzerakoan. Gainera, Jaurlaritzak ikuspegi errepresibotik jokatzeko aukera iragartzen digu «legez dagokion modura jardungo duela» esaten duenean.

Horrez guztiez gain, proposamen zehatza ere ez da bideragarria eta ez du inolako bermerik eskaintzen: Eusko Jaurlaritzak ez du eskumenik halako prozesu bati berme juridikorik emateko. Bestelako akordiorik egon ezean, babes politiko eta instituzionala eman ahalko lioke, ez besterik.

Bere burua bai babesten du Eusko Jaurlaritzak, legalitatearen baitan arituko dela argi utzita. Eta legalitatearen baitan aritzeak Espainia eta Frantziako polizia eta epaileen aginduen menpe egotea esan nahi du, dokumentuan nahitara esaten ez den arren. Zer nolako segurtasuna eskain dakioke Eusko Jaurlaritzak ETAri halakoa esan eta gero?

Prozesua azkar egin litekeela esaten du, arinkeriaz hau ere, ETAren armategien kopuru eta kokalekuen ezagupenik izan gabe, ETAk burutu beharrekoa jazarrita izango litzatekeela aitortu gabe eta prozesua burutzeko zer bitarteko egongo liratekeen esan gabe.

Aurrera begira:

ETAk kritika zorrotzak egin dizkio Eusko Jaurlaritzari agiri honetan. Hala ere, horrek ez du esan nahi konponbideari begira Eusko Jaurlaritza baztertu nahi duenik. ETAk uste du konponbidearen alde eginez gero eginkizun garrantzitsua izan lezakeela; areago, Euskal Herriko hiru lurralderen gobernua kudeatzen duenez gero, horretarako ardura izan baduela. Eta horrela esan genion Iñigo Urkulluri duela bi urte.

Ordutik hona gertatutakoak gertatuta, ETAk bere jarrera berrikusteko dei zintzoa egin nahi dio. Hau al da datozen belaunaldiei utzi nahi dien herentzia? Emaitza ikusita, benetan uste al du bide onetik diharduela? Benetan uste al du, Iñigo Urkulluk esan bezala, elkarbizitza Espainiako Gobernu Ordezkari aingerutar eta ezkerreko deabru independentisten kontakizunaren arabera eraiki daitekeenik? Hau al da konponbidearen alde egin dezakeen guztia?

Seguru aski Eusko Jaurlaritzak soilik ez, eragile guztiok berrikusi beharko genuke gure jarduna. ETA prest dago ariketa hori egiteko, denon artean oraingo egoera irauli eta adostasunetara iriste aldera, Euskal Herriaren etorkizuna bakean eta askatasunean eraiki ahal izateko. Eta jakin dezala Eusko Jaurlaritzak, konponbidea arrazoizko bideetatik bultzatzeko prest baldin badago, ETAren eskua elkarlanerako luzatua aurkituko duela.

Aurrerabideak bilatu behar dira, oraingo egoerarekin etsi gabe. Ikuspegi horretatik, EH Bilduk Bakerako Euskal Bidea proposamenaren aurkezpenarekin erakutsi duen jarrera nabarmendu nahi du ETAk. EH Bilduren proposamenak gatazka politikoaren ondorioak gainditzeko osagaiak biltzen ditu eta egiazko arazoak konpontzeko arrazoizko bideak proposatzen ditu. Proposamen bakoitzaren inguruan ñabardurak egin daitezke, baina elkarrizketa zintzo eta eraikitzaile bat zabaltzeko aukera eskaintzen duenik ezin da ukatu.

Testuinguru honetan:

ETAk bere armategien zigilatze prozesuarekin aurrera jarraituko du. ETAk badaki prozesu hau beste baldintza batzuetan garatuko balitz ez lituzkeela egun dituen ahulguneak izango eta prest dago nola hobetu daitekeen aztertzeko. Hala ere, oroitarazi nahi du prozesu honek izan ditzakeen gabeziak, batez ere, Espainia eta Frantziako Gobernuen jarreratik eratortzen direla.

Edonola ere, prozesu hau ikusmira eraikitzailetik hartzeko deia luzatzen diegu euskal eragile politiko eta sozialei, eta Eusko Jaurlaritzari bereziki, arerio politikoa erasotzeko huskeriak bilatzen hasi gabe. Gabeziak gabezia, garrantzitsuena baita, Estatuen jarrera ezkorra izanagatik ere, prozesu hau bukatzerakoan ETAren armategi guztiak zigilatuak egongo direla eta ETAren armen auzia bideratzen hasita.

ETAk dei egiten die euskal eragile politiko eta sozial guztiei, eta Eusko Jaurlaritzari bereziki, konponbidearen alde daudenen artean elkarrizketari ekin, gatazkaren ondorio guztiak gainditzeko arrazoizko bideak adostu eta, adostasun horien gainean, bide-orria osatzeko. ETAk uste du oinarri bat jarrita dagoela jada: Foro Sozialaren Gomendioak, abian diren prozesuak (ETAren armategien zigilatzea edo EPPK-k 2013ko abenduko Adierazpenarekin ireki zuen bide politiko eta juridikoa, besteak beste), Eusko Jaurlaritzaren Zuzen Bide proposamena, Baionako Adierazpena edota EH Bilduk aurkeztu berri duen Bakerako Euskal Bidea.

Prozesu eta bide-orri horren baitan, ETA prest dago armagabetzerako diseinu partekatu bat egiteko eta gainerako ataletan dagokion ekarpena egiteko.

Euskal Herrian, 2015eko apirilaren 30ean

Euskadi Ta Askatasuna


Abenduko eta urtarrileko aldi baterako egonaldiak

GIZARTEA // Egoitza batean aldi baterako egonaldia egiteko aukera dute etxeetan bizi diren mendeko pertsonek, hainbat arrazoi direla eta, denboraldi jakin batez etxean bizi ezin diren kasuetan. Azaroaren 30tik urtarrilaren 7ra arteko egonaldietarako eskaera egiteko epea urriaren 31n bukatzen da, eta 2019ko urtarrilaren 7tik otsailaren 4ra artekoa, azaroaren 23an. Izen ematea, Ongizate Sailan.


Bulling-ari buruzko antzerki foroa izango dute eskola-umeek larunbatean Algortan

Larunbat honetan, martxoak 14, “Sararen istorioa” izenburuko antzerki foroa izango da Algortan, Getxoko Udalaren Gazteria Zerbitzuak eta Baketik zentroak antolatuta. Algortako Etorbideko 108. zenbakian dagoen Trinitarias ikastetxean izango da saioa eta, horretan, bulling edo eskola jazarpena eta arrazakeria gaiak aztertuko dituzte, 17:30etik aurrera. Antzezlana 8 eta 12 urte arteko haurrei dago zuzenduta eta sarrera doakoa izango da. Udal iturriek azaldu dutenez, "antzerki mota honetako lehenengo 25 minutu inguruko zatian hautatutako gaiari buruzko istorio bat kontatzen da. Horren amaiera ezin txarragoa da. Antzezlanaren amaieran hasiko da esku-hartzearen bigarren zatia. Moderatzaileak ikusleei galdetuko die istorioan zein zatitan hasi diren gauzak okertzen eta zer gertatu behar zen istorioa amaiera zoriontsuagora bideratzeko. Orduan hasten dira ikusleak istorioan parte hartzen. Izan ere, ikuslegoa, eszenatokian bertan aktoreekin batera, istorioan gertatu beharreko aldaketak erakusten hasiko da". Argazkian, Algortako Etorbideko 68. zenbakiko Tangora etxean dago Getxoko Udaleko Gazteria Zerbitzua.


Doneztebeko Elkartasuna Kasinoak urteko batzarra eginen du urtarrilaren 16an

Zuzendaritza batzordea berrituko denez, bazkideen partehartzea eskatu dute

Urtarrilaren 16an, igandean, Doneztebeko La Unión-Elkartasuna elkartean, urteroko batzar orokorra eginen du Casino-La Unión elkarteak, goizeko 11:30ean lehenengo deialdian, eta 12:00etan, bigarrenean.

Batzarrean honako gaiak landuko dira: joan den urteko aktaren irakurketa eta onarpena; Zuzendaritza batzordearen berritzea; Bazkideen bajak eta bazkide berrien proposamena; Diru balantzea eta gaur egungo egoera; Estatutuen berritzea; Erregu eta galderak.

Gai guziak garrantzitsuak dira eta batez ere zuzendaritza batzordea berritu behar dela kontuan hartuz, komenigarria litzateke ahalik eta bazkide gehien biltzea batzarrean.


Uzta oparoa eta "anitza" aurtengo Huhezineman

Apirilaren 2tik 5era egingo dute aurtengo hamabigarren Huhezinema jaialdia, Aretxabaletan dagoen MUko Ikus-entzunezko Fakultateak antolatuta; sail ofizialerako lanak aukeratu dituzte, eta berrikuntzak ekarriko dituen egitaraua borobiltzen ari dira.

Hamabigarrena estreinatzeko atzera kontaketan daude MUko Ikus-entzunezko hirugarren mailako ikasle eta irakasleak. Pozik daude sail ofizialerako jaso duten film laburren kopuruarekin eta kalitatearekin; euskarazko lanen eta emakumeek zuzendutakoen gorakada nabarmendu du jaialdiko antolatzaile taldeko Iban del Campok: "Euskarazkoak ohi baino gehiago eta kalitate hobeagokoak jaso ditugu; eta emakumeen presentzia ere nabarmena da, eta hori islatu nahi izan dugu aukeratu dugun hamarrekoan: sei euskarazkoak dira, eta bost film emakumeek zuzendutakoak".

Belaunaldi eta estilo nahasketa

Eskaintza zabala da alde askotatik begiratuta; zuzendariei buruz zera dio Del Campok: "Eskarmentua duten zinemagileak daude, eta aurtengo Kimuak katalogoko hiru lan ere bai: Josu Martinezen Ama, Sarrionandiaren istorioekin egindako film kolektiboko labur bat, Pello Gutierrezen Zain eta Maria Elorzaren Ancora lucciole; eta poztekoa da, eta seinale ona ere bai, Huheziko ikasle ohiek zuzendutakoak hiru lan ere badirela: Miren Mujikaren Shell Phone; Mikel Uralderen Minutuak eta Irati Elortondoren Agnès; horiez gainera, ezagutzen ez genituen egileenak ere badaude".

Generoari begiratuta, gehienek dramara jotzen dutela dio: "Istorio gogorrak dira, salbuespen moduan komedia beltzetik gertu dagoen Pello Gutierrezen Zain dago. Fikziozko lanak dira gehienak: klasikoak eta berritzaileagoak, eta apenas elkarrizketarik ez duenik ere bada... Sail ofizialean ez ezik, MUko ikasleen sailean eta Kutixi sailean ere harribitxi polit asko jaso ditugu".

Berrikuntzak egitarauan

Oinarrian aurreko aldietako egitura izango du jaialdiak, baina berrikuntzak izango direla aurreratu dute: "Arkupe kultura etxean eta Herriko Plazan izango dira ekitaldiak eta guztiontzako zabalik daude; baina aurten Huhezinema martxan izeneko atala sortu dugu, fakultatean burutuko dugu eta gure ikasleei bideratuta dago. Apirilaren 3an eta 4an arloko profesionalak gonbidatu ditugu gure ikasleen proiektuen bideragarritasuna aztertzen laguntzeko".


Udalak Herrerako tren geltokiko irisgarritasuna bermatzeko eskatuko dio Renferi

Herrerako tren geltokiko lanetaz aritu dira apirileko udalbatzarrean. Obraren eraginez, geltokira sartzeko pasabideek irisgarritasunik bermatzen ez dutela azpimarratu du EH Bildu udal taldeak. “Hegoaldeko sarbidean behin-behineko eskailerak jarri dituzte nasara iristeko. Eskailera horiek ez dute bermatzen pertsona ezinduen edota orgatxoekin doazenen irisgarritasuna”, azaldu du Zigor Etxeburua zinegotzoak. Mozioa aho batez onartu dute udal talde guztiek, eta horrela, udalak Renferi eskatuko dio Herrerako tren geltokira sartzeko irisgarritasuna bermatzeko.

Herripe auzo elkarteak ere lanak egiten hasi orduko adierazi zuen pasabideek irisgarritasuna urratzen zutela.


Baiona-Stade Francais partidua ikusteko sarrerak emango dituzte gaur Landaren Hernaniko Errugbi eskolako kideentzat

Ostiralean Frantziako Liga profesionala jokatzen ari diren bi talde izango dira aurrez aurre Donostiako Anoetan: Baionako Aviron Bayonne eta Pariseko Stade Francais, 20:30etan. Hernaniko errugbi elkarteak sarrerak emango dizkie errugbi eskolako kideei eta beraiekin joaten diren lagunei (14 urtetik beherakoei). Horretarako, Landarera joan behar dute gaur, 19:00etan.


"Ezinezkoa dela, iritzi bat da"

Kataluniako presidente kargua hartu du Puigdemontek, Espainiako Konstituzioa eta erregea aipatu gabe zin eginda. Independentziarako prozesuan «jende gehiago inplikatu» nahi du presidenteak


Bilbon amaituko da 2016ko Espainiako Itzuliko hamabigarren etapa

2011. urtean izan zen Vuelta Bilbotik pasa zen azken aldia eta 2016ko irailaren 1ean berriro etapa bukaera bat hartuko du. Zehaztu gabeko beste etapa amaiera bat Urdaxen izango da.

Vuelta txirrindularitza munduko hiru lasterketa handietako bat da, eta 2016. urtean Espainiako Itzuliko hamabigarren etapa Bilbon amaituko da. 2011. urtean pasa zen Vuelta azken aldiz Bilbotik. Antolatzaileak oso pozik agertu ziren Bilbon amaitu zen etaparekin eta Bizkaiko hiruburuak berriro etapa amaiera bat hartzea zuten helburu. Hala izango da 2016an.

Irailaren 1ean amaituko da Vueltako 12. etapa Bilbon. Corrales de Buelnan hasiko da etapa eta Bilbon izango du amaiera. Ibilbidea ez dago guztiz zehaztuta oraindik. Baina Bilbokoa ez da Euskal Herrian bukatuko den etapa bakarra izango; Urdaxen (Nafarroa) amaituko baita beste etapa bat. Urdaxen amaituko den etaparen data eta ibilbidea zehazteke daude oraindik.

Duela egun batzuk 2016ko Vueltako lehen etapak filtratu ziren, eta hauexek dira:

Abuztuak 20. Lehen etapa: Balneario Laias (Cenlle, Ourense) - Parque Náutico de Castrelo de Miño (Ourense), 28 km Erlojuaren kontra. Abuztuak 21. 2. etapa: Ourense - Pontevedra Abuztuak 22. 3. etapa: Marín (Pontevedra) - Mirador Ézaro (A Coruña) Abuztuak 23. 4. etapa: Betanzos (A Coruña) - San André de Teixidó (Cedeira) Abuztuak 24. 5. etapa: Maceda (Ourense) - Lugo Abuztuak 25. 6. etapa: Monforte - Luintra (Nogueira de Ramuín, Ourense) Abuztuak 26. 7. etapa: Comarca Puebla de Sanabria Abuztuak 27. 8. etapa: Villalpando (Zamora) - La Camperona Abuztuak 28. 9. etapa: Cistierna (Leon) - Naranco Abuztuak 29. 10. etapa: Lugones - Covadongako lakuak Abuztuak 30. Atseden eguna. Abuztuak 31. 11. etapa: Lastres - Peña Cabarga

Irailak 1. 12. etapa: Corrales de Buelna-Bilbo


Arantza Leturiondorekin hizketan osteguneko 'Faktoria'n

Horrez gain, funtzionarioen famaz ere arituko dira.

Goizeko 10:00etan 'Faktoria'ra etorriko da Arantza Leturiondo, Eusko Jaurlaritzako Ingurumen saileko sailburuordea, eta berarekin solasean izango dira.

11:00etan bestalde funtzionarioen famaz hitz egingo dute Xabier Amuriza eta Carlos Cidekin. Eta 11.30etan, zenbait adituri galdera egingo diote: haurrek noiz hasi beharko lukete atzerriko hizkuntzak ikasten? Batzuen ustez gaur egun goizegi hasten dira, eta beste batzuen ustez geroz eta lehenago hasi, hobeto.


Ibilbide berria edukiko du Ondarroako Tontorramendiko igoera bertikalak

Aurrera Mendi Taldeak eta Ondarroako Gazte Asanbladak elkarlanean antolatuta, Tontorramendira VI. Igoera bertikala egingo dute, zapatuan [irailak 21]. Lasterketak 12:00etan irtengo du Ondarroako Gaztetxe aurretik. Izen ematea lasterketa hasi baino ordu erdi arinago egin ahal izango da, doan, Gaztetxean bertan.

Lasterketak, aurten, aldaketa handia edukiko duela eta aldi berean ikusgarritasunean irabaziko duela aitortu dute antolatzaileek. Iazko lasterketak 2,8 kilometro inguruko luzera eduki zuen, baina inguruetan bide aproposagoa garbitu dute, eta azken unean ibilbidea aldatzea erabaki dute. Aurtengoak iazkoak baino 600 metro gutxiago edukiko ditu; 2,2 kilometro denetara. “Distantzia moztu baldin bada ere, lasterketa gogorragoa eta biziagoa izango da. Askoz bertikalagoa izango da, parte hartzaileek aldapa gogorragoak igo beharko dituzte”.

Aurtengo ibilbideak, hain zuzen, gasaren bidea jarraituko du, antenara arte. Antenatik Tontorramendi tontorrera doan zatia, berriz, betikoa izango da. “Antenara arte gasaren hodiak doazen zutoin horiak daude jarraitu beharko dituzte parte hartzaileek”.

Ibilbideari dagokionez, lasterketari ekin orduko ibilbideko aldaparik -eta gogorrenari aurre egin beharko diote korrikalariek. Antolatzaileen, esanetan, lasterketako zatirik zailena izango da. “Zati batean %70-75eko aldapa du, parte hartzaileek besoak ere erabili beharko dituzte igotzeko”. Zatirik ikusgarriena, ohi modura, azken aldapa izango dela gaineratu dute. “Korrikalariak oso nekatuta datoz, eta azken metro horiek erabakigarriak izaten dira. Ibilbidea oso luzea ez baldin bada ere, parte hartzaileek indarrak ondo neurtzen jakin beharko dute”.

Antolatzaileek lasterketa ikustera joateko asmoa duten zaleei lasterketa aurretik igotzeko gomendioa egin diete, parte hartzaileen lan ez oztopatzeko. “Igotzeko, mesedez, ez erabili lasterketaren bidea. Bertaratzen direnei aurretiaz ibiltzeko eskatu nahiko genieke. Modu horretara ez da inolako arazorik sortuko”.

Lasterketa, ohi modura, Tontorramendiko harria ikutzen duen lehenengoak irabaziko du, eta antolatzaileen esanetan, lehen korrikalariek 20 minutu inguru behar izaten dituzte ibilbidea osatzeko. Kategoria bakoitzeko lehen hiru sailkatuek oroigarriak jasoko dituzte ostean Gaztetxean egingo den sari banaketan. “Sari banaketagaz batera hamaiketakoa ere egingo dugu”.

Antolatzaileek parte hartzea bultzatu nahi dute, batez ere, emakumeena. Urtetik urtera partaidetza gora doa, eta aurten ere bide horretatik jarraitzea espero dute. “Parte hartzaileei presiorik barik hurreratzeko eskatu nahi diegu. Askok lasterketa dela ikusten dute, eta ez dute parte hartzen. Marka on bat baino garrantzitsuagoa, parte hartzea da”.


Roslyn M. Frank Doktorearen txostenak oso leku txarrean utzi ditu Diputazioaren grafologoak

Iowa-ko Unibertsitateko Roslyn M. Frank Doktoreak txosten luze eta zehatza idatzi du, Arabako Foru Aldundiak kontrataturiko grafologoen txostenak oso leku txarrean utziz. Entregatuta dago dagoeneko Gazteizko epaitegian. 118 orrialdeko lanean indargabetuta uzten ditu diputazioaren eskariaren neurrira egindako grafologia-lan kalifikaezinak.

Curriculum luzea du Roslyn M. Frank estatu batuarrak. Argitalpen-zerrenda ere bai, hainbat gai landu duelarik, euskararekin eta Euskal Herriarekin zerikusia dutenak asko. Nahiz eta asaba euskaldunik ez izan, oso ondo egiten du euskaraz, eta ezagutzen dugunok badakigu zenbat maite eta landu duen gure hizkuntza. Beste hamahiru hizkuntza ere ezagutzen ditu.


Udal kontratuetan klausula sozialak ezartzea onartu dute

Udalak egiten dituen kontratazioetan hainbat klausula sozial sartzea proposatuz, ELA sindikatuak aurkezturiko mozioa onartu zuten, joan zen martitzeneko udalbatzarrean, aho batez. Mozio hori onartuta, “Abadiñoko Udalak edo bere menpeko erakundeek kontratatzen dituzten obretan, herrilanetan eta zerbitzu publikoen kudeaketan gutxieneko baldintza sozialak” bermatzeko konpromisoa hartu zuen udalbatzak, Abadiñoko Independienteek, EAJk eta EH Bilduk aldeko botoa emanda.

Hartutako konpromiso hori bermatzeko, esleipen prozesuak arautzen dituzten baldintza orrietan klausula sozial horiek errespetatzea eskatuko die udalak lehiaketara aurkezten diren enpresei: “Lanari, gizarte-segurantzari, lan-osasunari eta segurtasunari buruzko xedapenak” betetzea. Enpresek klausula horiek bete ezean, kontratuak eten eta zigorrak ezarriko ditu Abadiñoko Udalak.

ELA sindikatuaren mozioa babestu arren, LABek ere udal kontratazioen inguruko idatzi bat aurkeztu berri duela azpimarratu zuen EH Bilduko Mikel Urrutiak. “Ez dugu ulertzen zergatik ELArena bakarrik ekarri duzuen plenora”, esan zion Urrutiak alkateari. Bi sindikatuek beraien mozioetan egiten dituzten eskakizunak berberak direla erantzun zuen alkateak, eta onartutako idatziak bien eskakizunak islatzen dituela.

Azken urteetan Abadiñoko Udalak azpikontrataziorako daukan joera ere kritikatu zuen Urrutiak. “Behin-behinekotasuna gutxitzeko konpromisoa hartu zuen udalak aspaldi, baina ez da sinatutakoa bete”. Alkateak erantzun zuen Madrilgo gobernuaren murrizketek “lotuta” egon dela udala, eta ez dela gobernu taldearen borondatea kontrataziorik ez egitea.


Aretxabaletako datuak, auzoka

. Herriko gune guztietan nagusitu zen Bildu

. Aralar bigarren indarra izan zen gune guztietan, EAJren aurretik

. Erdialdeko bizilagunek bozkatu zuten gehien, %65,69k

. Bederatzi atzerritarrek zuten bozkatzera joateko deia, baina bakarrik Udal hauteskundeetan

Iparraldea: Otalora, Santa Kurtz, Sarasate, Guridi, Elkano, Iparragirre, Bedarreta, Larrin plaza eta Murubide

Erdialdea: Lausitta, Herriko Plaza, Durana, Mitarte, Errekabarren, Andramari, Ilargi plaza eta Basabe bidea

Hegoaldea: Araba ibilbidea, Bizkaia, Gipuzkoa, Nafarroa, Loramendi, Zaraia, Gorbeia, Aralar, Belorrieta, Iralabarri eta Basabe poligonoa.

Auzoak: Markole, Txarapea, Bainetxe, Solohandi eta baserri auzo guztiak.


Antzerkiaz etxetik goza daiteke

Itxialdi garaian ere antzerkiaz goza daitekeela erakutsi dute oiartzuarrek. Elkarlana sustatuz, Oiartzunen boluntario sarea jarri zen martxan konfinamenduan, Oiartzun Aurrea, eta egoera honen aurrean, herritarrek proposamenak egin zituzten bakoitzak zer eskaini zezakeen ikusteko.

Hor azaldu zen Oier Guillan antzerkigilearen proposamena, itxialdi garaian ere antzerkiaz gozatu ahal izateko. «Honakoa bezalako egoera zailetan ezinbestekoak dira herritarren arteko elkartasun sareak. Nire kasuan, egiten dakidana aipatu nuen, literatura eta antzerkigintzan nabilen heinean. Aukera ezberdinak pentsatzen aritu ginen, eta taldean hitz egin eta gero, iruditu zitzaigun aukera polita izan zitekeela telematikoki gidatutako antzerkiak eskaintzea. Funtsean, irakurle taldeen sistema bera erabili dugu telematikoki antzerkiaz hitz egiteko. Irakurle taldeetan liburu bat irakurri eta komentatzen da. Kasu honetan, euskarazko hiru obra hartu genituen ikusi eta aztertzeko».

Guillanek abiatutako proiektua hiru saiok osatu dute, eta bakoitzean euskarazko antzerki bana ikusi eta landu da. Maiatzaren 7an hasi zen egitasmoa, Dejabu konpainiaren Gure bide galduak obrarekin. Ondoren, beste bi saiok jarraitu zioten lehenari. Hilaren 14an, Hikaren Koaderno zuria obra landu zen, eta 21ean Ze Onda antzerki taldearen Heriotza bikoitza.

Literatura kluben antzera, antzezlan bakoitzaren amaieran mahai-inguru telematiko moduko bat sortu zuten, ordubetez obraz hitz egin eta norberak bere iritziak plazaratzeko. Eztabaida horietan, bi ildo nagusi jorratu zituztela dio Guillanek. «Astean zehar etxeko lan modukoak bidaltzen nizkien antzezlana ikusterakoan gauza batean edo bestean erreparatzeko. Batik bat, bi ildo jorratu ditugu. Batetik, antzerki mota ezberdinak ezagutu ditugu, eta bestetik, bertan lantzen ziren gai sozialen inguruan mintzatu gara. Hiru antzerkiek gai sozialak tratatzen dituztenez, aitzakia izan dira gizarteko gaiez ere hitz egiteko».

Jakina da koronabirusak eragindako larrialdi egoerak gizartean gehien kolpatu duen alorretako bat kultura dela. Antzerkia izan da eragin horiek gordinen jasan dituen arte diziplinetako bat, antzokiak eta gainerako emanaldietarako eremuak itxita egon baitira. Ezinezkoa izan da emanaldiak publikoarekin egitea, hortaz, telematikoki landu dira hiru antzezlanak. «Nik uste dut, orokorrean, denek nahiko nekatua bukatu dugula telematikoki lan egiteaz, baina era berean bere funtzioa bete du. Momentuan erabiltzeko baliabide egokia izan da».

Jendea elkartzeko

Oiartzunen aurrera eraman den iniziatiba honek antzerkian jarri du fokua, besteak beste. Guillanen aburuz, antzerkia bultzatzeaz gain, egitasmoa aitzaki egokia izan da jendearen artean elkartu eta sozializatzeko, eta balorazio positiboa egin du aurrera eraman den proiektuaz. «Kultura oso kolpatua izaten ari da krisi honetan. Orain argi geratu da kulturaren balioak gizartean zein diren. Alde batetik, horrelako iniziatibek herritarren artean sozializatzen laguntzen dute, eta bestetik, modu bat da gogorarazteko kulturaren garrantzia. Kasu honetan, antzerkiarena. Antzerkiak ikusteko aitzakiarekin, hiru aste pasa ditugu solasean. Antzokiak itxita egon direnez, modu bat izan da antzerkiaren inguruan biltzen jarraitzeko. Azken finean, egitasmo hauen helburua da kultur ekimenaz harago ekimen sozial eta elkartasunezko bat bultzatzea. Elkar topatzen eta sozializatzen jarraitu dugu antzerkiaren bitartez, polita izan da».

Ikusleak

Hiru aste hauetan antzerki gidatuak jarraitu dituen ikusleetako bat Elias Arizmendi da. Antzerkizaletzat du bere burua, eta pertsonalki, oso esperientzia aberasgarria izan da etxean egonik antzerkiaz gozatu ahal izatea. «Niretzat luxu bat izan da antzerki telematikoak jarraitzea. Ez dut beste hitzik. Oso egitasmo polita izan da. Antzerkizalea naiz, eta enteratu bezain pronto, izena eman nuen. Antzerkia pantaila bidez jarraitzea eta askotan grabazio kaskar bat ikustea ez da gauza bera, baina gutxienez, ikusteko aukera izan dugu. Elkarren artean komentatzea luxu bat izan da, ikaragarri gozatu dut. Hiru saio egin ditugu eta motz geratu zaizkit. Gehiago egitea proposatu dut».

Oiartzungoak oihartzun handia izan du. Publikoarentzat harrera ona izan duen egitasmoa izan da, eta eztabaidetara begira, gonbidatu berezi batzuek hartu zuten parte solasaldietan. «Maiatzaren 14ko saioan, adibidez, Hika antzerki konpainiako Koaderno zuria obra landu genuen. Hikakoek jakin zutenean antzerki hauek antolatu genituela, euren burua eskaini zuten foroan azaltzeko. Agurtzane Intxaurragak hartu zuen parte, eta aukera izan genuen obraz berarekin zuzenean hitz egiteko. Oso esperientzia polita izan da», konfirmatu du Guillanek.

Kultura bultzatzen

Azken asteetan ikusi da kulturak gizartean duen inpaktua, eta argi geratu zen konfinamenduaren hasieran eginiko kulturaren greban gizartearentzat ezinbestekoa dela. Kulturak entretenitzeko balio du, baina entretenimendu hutsaren gainetik, kultura behar sozial bat ere badela zehaztu du Guillanek.

«Kultura behar sozial bat da, ez da entretenimendu industria hutsa. Kulturak itxialdian entretenitzeko balio izan digu, baina sozialki duen garrantzia baloratu behar dugu. Honek guztiak balio beharko luke ikusteko kultura jendea batzeko, aktibo mantentzeko, itxaropena sortzeko eta mezuak zabaltzeko elementu bat dela, ez dugu bakarrik entretenimendu gisa bezala ulertu behar», azaldu du sortzaile errenteriarrak.


Sumendi lurren arteko paradisua, Lanzarote

Egilea: Olatz Gutierrez-Cabello

Modalitatea: Argazkia

Kategoria: Bidaiak


Andoni Egañaren iritzi artikulua: "Dena aspaldi"

Zahartzarora hurbiltzen hasi zaren froga: gauza garrantzitsu guztiak aspaldi pasatu zirela iruditzen zaizu.

Irudipen soila baino ez balitz, gaitz erdi. Joan den astean berri-paper honek ekarritako erreportajeek irudipenaz haratagoko zerbait dela pentsatzera naramate. Osteguneko BERRIAn, 1976ko urtarrilaren 12a aipatzen du Lander Muñagorri Garmendia kazetariak. Egun hartan aurkeztu zuen Rikardo Arrue mediku eta kardiologo amezketarrak bere doktore tesia. Euskaraz buruturiko lehena, euskal komunitate zientifikoarentzat mugarri. Franco hil zela bi hilabete ziren. Xalbador handik hamaikara zendu zen. Medikuak berak aipatzen ditu orduan izan zituen arazoak: Gobernadoreak euskaraz argitaratzen uzten ez eta euskaraz eta gaztelaniaz argitaratu behar, terminologia aldetik lexiko urritasuna... Berrogei urte eta gero hau... zioen leloa ere aspaldikoa da, garaitsu hartakoa, eta ezin ahaztuko dugu beste berrogei joan direlarik 540 tesi badirela orduz geroztik euskaraz argitaratuak.

Lander Muñagorriren artikulua honako hitz hauekin hasten da: «Ezaguna da Adolfo Suarez Espainiako presidente ohiak euskararen inguruan esan zuena: ez zuela fisika nuklearra ikasteko balio. Eta are ezagunagoa da Jose Ramon Etxebarria irakasleak ostera eman zion erantzuna: bi gauza besterik ez dira behar horretarako. Euskara jakitea eta fisika nuklearra jakitea». Biharamuneko BERRIAk zekarrenarekin lotura egin ahal izateko pare-pareko hitzak. Ostiralean bete ziren 250 urte Manuel Larramendi hil zela. Euskararen apologistatzat jo izan da beti andoaindarra. Hala dio Ane Urrutikoetxeak: «Larramendi ez zen hizkuntzalari soila izan; bere helburua ez zen euskara zientifikoki ikertzea, hizkuntza mespretxatzen zutenak isilaraztea baizik. Horregatik, obrarik gehienak gaztelaniaz idatzi zituen, etsaiek ongi ulertu zitzaten». «Euskaraz ere idatzi zituen eskutitz eta testu asko, hizkuntza modu fin eta txukunean erabilta.

Jarraitu iritzia irakurtzen Berria.eus atarian.


ALEA FM-Azaroak 26-saio-osoa

Aste honetako saioan Etxebizitzaren Sindikatua ekimena ezagutu dugu Iñaki Lopez de Forondaren eskutik.

Bestetik, Judimendiko Sumendi espazio autogestionatua ezagutu dugu, Arrate Sanchezen iritzi zutabea ekarri dugu eta euskararen agendaren berri ere eman dugu.


CiUk gehiengo osoa lor dezakeela diote inkestek

CiU alderdia da igandean Kataluniako hauteskundeak irabazteko faborito garbia. Atzo inkesta guztiek jo zuten irabazletzat, eta zenbaitzuek gehiengo osoa lor dezakeela ere esan dute. Kanpaina azken astean sartu da gaur, eta Artur Mas CiUko hautagaiak modu horretan ekingo dio, jakinik, oker handirik ezean, berak irabaziko dituela hauteskundeak.

Atzo gauean TV3 Kataluniako telebista publikoan hautagai nagusiek egin zuten mahai inguruan ere, Jose Montilla (PSC), Joan Puigcercos (ERC), Alicia Sanchez-Camacho (PPC), Joan Herrera (ICV-EUiA) eta Albert Rivera (Ciutadans) hautagaiek faborito dela jakinik jokatu zuten Masekin, eta ateratzear den gobernuko kideei baino gehiago kritikak berarengana zuzendu ziren.

Montilla presidenteak aurrezko aurre jokatu zuen Masekin, baina hori, bere estatusa zein den jakinik, ez zen joko horretan sartu. Bi hautagai nagusien arteko lehia nagusiaren hizpide aliantza norekin egin izan da. Montillak esan du berak "inoiz ez" lukeela PPrekin gobernatuko, eta CiUko hautagaiari gauza bera egiteko eskatu dio. Masek orduan tratu bat egitea proposatuz erantzun dio: irabazten duenak bestea lagunduko du PPrekin gobernatu behar izan ez dezan.

Izan ere, atzo argitaratu ziren inkesten arabera, PP hirugarren indar politikoa izango da. PSC eta ERC gobernuan dauden alderdiak atzera egingo dutela diote inkesta horiek. Joan Puigcercos ERCko hautagaiak ere bere proposamena luzatu zion Masi, eta kontzertu ekonomikoa hitzartzeko bere babesa eskaintzeaz gain, horrek aurrera egiten ez badu, autodeterminazio erreferendum bat antolatzeko eskatu dio. Masek irabaziko ez lukeen erreferendumik ez duela egingo erantzun zion.

Mas-Montilla telebistako aurrez aurrekoa prest

Bihar telebistako aurrez aurrekoa grabatuko dute Artur Mas eta Jose Montillak, Kataluniako beste hautagaiak baztertuta.


Sisiforen harriari bultzaka

Euskararen erabilera ez da ezagutzaren erritmoan hazi, are gutxiago gazteen artean. Erabileran aurrerapauso nabarmenik ez emateak abiapuntura itzularaz dezake euskal komunitatea.

Behin eta berriro hasieratik abiatzera zigortuta. Harri erraldoi bat aldapan gora bultzatzen bizi zen Sisifo, baina mendiaren tontorrera hurbiltzen zen aldiro, harria beheraino erortzen zitzaion berriz. Euskararen normalizazioan diharduten eragileek kondena bera ez ote duten planteatu zuen ostiralean Miren Azkarate euskaltzain eta Eusko Jaurlaritzako Kultura sailburu ohiak: ezagutzan emandako pausoak erabileran gauzatu ezinik dabil euskal komunitatea, eta aurrera ibili ezinezko joera horretan, atzera egiteko arriskua ikusi du. Ezagutzatik erabilerarako jauziaz eztabaidatu zuten Bilbon, Jose Ariztimuño Aitzol eta Euskal Pizkundearen omenez eginiko jardunaldietan.

Azken urteetan euskarak izandako bilakaera «hazkundearen kronika» da, Patxi Baztarrika euskara teknikari eta Jaurlaritzako Hizkuntz Politikarako sailburuorde ohiak azaldu duenez. Hala, uste du Araban, Bizkaian eta Gipuzkoan martxan jarritako politikek frogatu dutela hizkuntza biziberri daitekeela. «Baina hazkunde datuek ez digute euskararen bizi indarraren berri ematen», azaldu du.

Izan ere, hezkuntzaren esparruari esker, hiztunak irabazi ditu euskarak, baina ez hainbeste etorkizunean hizkuntza erabiliko duten gazteak. «Eskola gabe ezin da, baina eskolarekin ez da nahikoa. Eskola beharrezkoa da, baina mugak ditu prozesuaren arrakasta bermatzeko», berretsi du Baztarrikak.

Hala, hezkuntza euskaraz jaso izanaren ondorioz, eta administrazioen hizkuntza politiken eraginez, euskara erabiltzeko joerak aldatu egin dira gazteen artean: gehiago erabiltzen dute euskara esparru formalean, zerbitzu publikoetan batik bat, baina gutxiago eremu informaletan. «Lehen gaztelania modu esklusiboan zegoen lekuetan tokia irabazi du euskarak, baina esparru informalean kontrara gertatu da: euskarazko gune esklusiboetan gaztelania sartu da».

2006ko inkesta soziolinguistikoak emandako datuak eta ondorioak ekarri ditu gogora Baztarrikak: «Egungo 16 eta 24 urte bitarteko gazteek orain 15 urtekoek baino gutxiago erabiltzen zuten euskara etxean; eskolan euskara ikasi eta etxean guraso erdaldunak zituztenek ezin zuten euskara erabili».

Gune soziolinguistikoetan ere nabarmena izan da aldaketa. Euskaldun kopuru handienak eta txikienak pilatzen zituzten lekuak gutxitzen joan dira, eta, aldiz, gehitzen joan dira tartekoak, biztanleen %30-70 artean euskaldunak diren herriak: «Euskara erabiltzeko aukerak gehitu egin dira batzuentzat, eta gutxitu besteentzat».

Beraz, eskolak gazte elebidunak sortu ditu, baina horietako zenbatek erabiltzen dute euskara harreman afektiboetarako? Zenbat mintzatzen dira euskaraz gaztelaniaz bezain eroso? Galderoi erantzun nahian, erronkak eta arriskuak multzo berean jarri ditu Baztarrikak: «Euskara gero eta pertsona gehiagoren bigarren hizkuntza da, baina gero eta gutxiagoren lehen hizkuntza? Gero eta gehiago erabiltzen da, baina gero eta gauza gutxiago esateko?».

Motibazioan, aldaketak

Gazteekiko kezka hori ikertu izan du Jone Miren Hernandez EHUko irakasleak. Belaunaldien arteko «urruntzea» antzeman du, gazte izatearen esperientziatik bertatik hasita, «lehen haur izatetik heldu bihurtzeko saltoa azkarragoa zelako». Iruditzen zaio, halere, garai bateko motibazioak ez daudela indarrean jada, egun ez dagoela «euskara sustatzeko eta zabaltzeko grinarik».

Cardiffko Unibertsitateko (Gales) irakasle Colin Williamsen ustez, baina, «normala» da hori, neurri batean: «Aurreko belaunaldiaren arrakastaren seinale da». Bat etorri da Baztarrika: «Nola azalduko diogu gazte bati euskara zapalduta dagoela euskaraz ikas badezake?».

«Gazteekin jadanik ez du funtzionatzen esateak hizkuntzaren iraupena haien gain dagoela», erantsi du Williamsek. Eta hari horri tiraka, Hernandezek azaldu du gazteek helduen diskurtsoa «ikasi» dutela eta, hala, oso ondo mugitzen direla haien kontraesaanetan: «Gurasook esan diegu euskaraz hitz egin behar dela, baina guk ez dugu egin. Eta seme-alabek hori ikasi dute». Edonola ere, baikor egoteko arrazoiak ere badaudela uste du. Bere herriaren argazkia erakutsi du: «Orain 40 urte Lasarte-Oriako [Gipuzkoa] zenbat familiak zeukaten kide euskaldun bat? Zenbat daude egun kide euskaldunik gabeak?».

Eta ildo horretan doa, hain justu, Azkarateren zalantza: «Eskolan euskaldundu ditugun umeek eta gazteek, heldu bihurtzean eta haurrak edukitzean, zein hizkuntza erabiliko dute etxean? Euskaraz egingo al diete seme-alabei?». Erantzuna ezezkoa izatekotan, Sisiforen mitoa irudikatu du, Hernandezen hitzei ere erreparatuta: «Familia askotan kide euskaldun bat egonda ere, nolakoa da? Nahikoa al da transmisioa bermatzeko, ala etengabe egongo gara abiapuntura itzultzen, etxean euskara erabili ezin duten haurrak eskolan euskalduntzen?».

Hizkuntza gutxituen eta hegemonikoen arteko lehian kokatu du Williamsen erantzuna: «Bi frantses hiztunen umea frantses hiztuna izango da automatikoki, baina hizkuntza gutxituekin ez da hala: euskararen transmisioa ez da automatikoa, agian aiton-amonak edo auzoak ez direlako euskaldunak, eta euskara berehala hasten delako hizkuntza hegemonikoarekiko lehian».

Horrelako abaguneetan hizkuntza gutxituak bigarren hizkuntza bihurtu ohi direla gaineratu du, eta errealitate hori onartu beharraz mintzatu da: «Ezingo ditugu hizkuntza hegemonikoak ordezkatu, beraz, haien artean bizitzen ikasi behar dugu». Ikuspegi horrekin bat etorri da Baztarrika: «Txikiak izaten ikasi beharko genuke. Normalizaziorik handiena lortuta ere, txiki izaten jarraituko dugu».


Ilargia eta Jupiter ikusteko behaketa publikoa

Ilatargi Astronomia Taldeak behaketa publikoa antolatu du egubakoitzerako, hilak 30, 22:30ean hasita. Lau Bide plazan jarriko dituzte teleskopioak eta gerturatzen diren guztiek izango dute begiratzeko aukera.

Ilargia eta Jupiter ikusiko dituzte, batez ere. Saturno ere ikusi ahal izango da, baina lehenengo orduan bakarrik, nahiko goiz gordetzen baita.

Horrez gain ISS (Nazioarteko espazioko estazioa) bi aldiz pasatzen ikusteko aukera egongo da, baita Iridium sateliteen bi flash ere.

Eguraldiak laguntzen ez badu, hitzordua bertan behera geldituko da.


14 urteko bi adingabe atxilotuta, Otxarkoagako hilketarekin zerikusia dutelakoan

Ertzaintzak igande honetan egin ditu bi atxiloketak, Balmasedan eta Bilbon; bi atxilotuek aurrekariak dituzte, indarkeriaz eta larderiaz egindako lapurrengatik.

Ertzaintzak 14 urteko bi adingabe atxilotu ditu igande honetan, Bilboko Otxarkoaga auzoan ostegun honetan izandako hilketarekin zerikusia dutelakoan.

Eferi ikerketaren iturriek jakitera eman diotenez, lehen atxiloketa 14:30 baino pixkat lehenago egin dute, Balmasedan (Bizkaia); bigarren atxiloketa, aldiz, Bilbon egin dute agenteek, 17:30 aldera. Ez omen dago aurreikusita, oraingoz behintzat, atxiloketa gehiagorik egotea.

Ikertzaileen iritziz, bi adingabeak krimenean nahasita daude; adingabeen Fiskaltzaren esku utziko dituzte.

Hainbat iturrik diotenez, biek dituzte aurrekariak, indarkeriaz eta larderiaz egindako lapurrengatik. Europa Pressi esan diotenez, helbidea dute Bilbon eta Bizkaiko beste herri batzuetan.

Indarkeria-zantzuak, eta hainbat labankada

Senar-emazteak joan den ostegunean aurkitu zituzten hilda haien etxebizitzan, Otxarkoaga auzoan. Gorpuek indarkeria-zantzuak eta hainbat labankada zituzten. Hiltzaileek bortizkeria handia erabili zutela uste dute ikertzaileek.

Familiarteko batek aurkitu zituen gorpuak, telefonoari erantzuten ez ziotela ikusita, etxera joatea erabaki zuenean. Ertzaintzari abisua eman, eta ikerketa abiatu zuten.

Hilketek samina eta haserrea eragin zituzten bizilagunen artean, eta berehala atera ziren kalera, auzoan dagoen "segurtasun eza" salatzeko. Ostiral arratsaldean elkarretaratzea egin zuten Otxarkoaga auzoan bertan. Ehunka lagun bildu ziren, 'Otxarkoaga ere mugimenduan. Aski da' lelopean.

Juan Mari Aburto alkatea ere bertan izan zen, eta hainbat pertsonak kritikatu egin zuten hori. Alkateak "herritarren kezka" bere egiten duela esan zuen, eta segurtasun neurriak areagotuko dituztela hitz eman zuen. Aburtoren iritziz, Otxarkoagan gertatutakoa bezalako krimenak ez dira ohikoak Bilbon; alkatearen nahia da justiziak bere lana ondo betetzea, hiltzailearekin.


Plateruena kafe antzokiaren 15. urteurrena urriaren 28an

Orain 15 urte, Landakoko eraikin eraberrituak ateak zabaldu zituen. Ehunka herritarri eskerrak, Plateruena kafe antzokia inauguratu zuten. Berbaro euskara elkarteak bultzatutako proiektua herriko elkarteentzako bizigune izateko bokazioz jaio zen. Harrezkero, areto honek milaka ekitaldi hartu ditu. Euskararen eta kulturgintzaren arnasgunea da.

Argazki honek inaugurazio ekitaldiko une bat islatzen du. Ander Lipus jende artean agertzen da, eta Galder Gaztelu-Urrutia momentu hori grabatzen.


«Bidasoari nire lana eta ilusioa eskaintzea: ez zegoen erretiroa hartzeko arrazoi hoberik»

Azaroaren 24a. Gurutz Aginagaldek nekez ahaztuko du egun hori. Erretiroa hartu zuen, 24 urteko kirol ibilbidea egin ostean. Hori gutxi ez, eta egun berean Bidasoako presidente hautatu zuten. Argi du egitekoa orain: «Bidasoak guztiak harro sentiaraz gaitzala».


Adingabeen sexu-erasotzaileek duten 'zigorgabetasuna' salatu dute Getxon

Antolatzaileek salatu dutenez, lau neskatoetatik bati eta zazpi mutikoetatik bati sexu-erasoa egiten diete 13 urte bete baino lehen, eta kasuen % 90ean erasotzailea gizonezko senide bat izaten da.

Ehunka lagun bildu dira Algorta auzoan, Getxon (Bizkaia), adingaberen sexu-erasotzaileek Euskadin duten "zigorgabetasuna" salatzeko manifestazioarekin bat eginda.

"Haurren kontrako indarkeriarik ez!" plataformak deitutako martxa izan da, eta 24 bat elkarte feministek eta sozialek babestu dute. Telletxe kalean hasi da ibilbidea, 13:00ak aldera, eta Algorta etorbidean amaitu.

Antolatzaileek adierazi dutenez, haurtzaroa babesteko elkarteen arabera, lau neskatoetatik bati eta zazpi mutikoetatik bati sexu-erasoa egiten diete 13 urte bete baino lehen, eta kasuen % 90ean erasotzailea gizonezko senide bat izaten da.

Save The Children elkarteak 2018an kaleratutako txosten batek dioenez, adin txikikoei Euskadin egindako sexu-erasoetako kasuen % 90a ahozko epaiketara heldu aurretik artxibatu egiten dira, uste baita biktima adingabea gezurretan dabilela eta auzian parte hartzen duten profesionalek espezializazio falta dutelako.


Maitane Subijana ‘PUNTUKA’: ‘Eskubidea bat baita’

Askotan kosta egiten zaigu zein jarrera hartu jakitea, hautu bat hartzea, eta erabakitako hori praktikan jartzea zer esanik ez. Askotan kosta egiten zaigu zalantzak izatea, zalantzari bere tarte bat eskaintzea. Baina kontraesan guztien gainetik zalantzetan katigatuta bizi gara, eta soka horri tiraka errenkadan erortzen diren domino piezak legez logikarik ez duten jarrerak arrazoitzen erortzen da azken dominoko pieza. Eta gu hor gabiltza orain ona eta orain hara, zu belarriprest eta ni ahobibizi. Abestiari jarraiki hartu kontrola eta aukeratu rola… telebista piztu eta zuk izena eman al duzu?

Mundu honetan despistaturik ez da falta-eta badaezpada Euskaraldiaz naiz mintzo.

Lur honetan euskaraz gehienek badakite, lehen baino gehiagok bai behintzat. Euskararen ezagutzak gora egin du, baina afarietan gazteleraz barra-barra, eta euskal jaietan aupa Maurizia, baina beste 365 egunez ezer ere ez.

Ez da oraingoa gure euskararen krisia, eta erabilerak behera egin duen honetan hilabete barru 11 egunetan zehar egingo den ariketa soziala dugu Euskaraldia. Badut kezka euskararen normalizazioaren ardura ez ote duen herritarraren bizkar jartzen, eta ez gobernuarengan edo horiek bideratzen duten hizkuntza politikarengan. Badut kezka EAJk Euskaraldiarekin dituen benetako helburuak zein ote diren, zergatik babesten ote duen hain sutsuki.

Arestian esan dut kosta egiten zaigula zein jarrera hartu erabakitzea, eta niri bederen kosta zait Euskaraldia ulertzea, kosta zait honen guztiaren atzean zer dagoen ulertzea, kosta zait izena ematea.

Zalantzak sortzen dizkit astebeteko ariketa batek zein neurritan alda dezaken joera, nor izango den polizia eta nor epaitua. 60.000 lagunek baino gehiagok eman dute jada izena Euskaraldirako, ez da zifra makala, eta pozten naiz euskararen aldeko ekimen batean hainbeste jende animatzea, baina ez dakit horiek guztietatik zenbatek hartuko duten benetako konpromisoa, zenbatek lortuko duten erdararako «inertziak» apurtzea, zenbatek utziko dituzten lotsak eta beldurrak albo batera eta euskaraz ozen egingo duten.

Izan ere porke ni naiz euskaldun, pero kuadrilakoekin gazteleraz que ya sabes nos entendemos mejor, eta atzerritar bat ikustean haserre porke joder kaixo esan eta ez du ulertzen…

Euskaltzalea izaki sentitzen naiz polizia, baina zoritxarrez askotan non eta norekin gu ere ez gara atzean geratzen.

Zer da obligazioa, eta zer borondatea?

Euskaldunok zailtasunak hor ditugu, beti izan ditugu, baina sarri askotan zailtasunei aurre egiteko nahiak borondatearekin du lotura, horregatik hamaika egun horietan parte hartuko duten herritar kopuruak baino parte hartzaileen kalitateak izango du garrantzi handiagoa. Eta funtsean euskararen alde egiten den oro izango da ongi etorria, ezer ez dagoelako soberan, eta euri tanta batekin hasten baitira putzurik handienak ere.

Horregatik ni Ahobizi izango naiz, eta zu?

Guztion artean egin behar dugu, baina bakoitzak berea, ez baita berdina izango Azpeitian, Itsasun, Guardian edo Erriberrin.

Gure arteko ariketa esperimental honek kalterik egingo ez duelako, har dezagun aho eta belarrien indarra, batzuetan mesedegarri baitugu polizia izan beharra, eta 11 egunetan zabaldutako ateek jarrai dezatela hamabi, hamahiru eta datorren urte dena, izan ere askotan ahaztu egiten baitzaigu euskara eskubide bat dela.


Bankaria kartzelara bidean

Kartzela gero eta gertuago dauka Rodrigo Ratok; egunak edo asteak geratzen zaizkio kalean. Atzo, Espainiako Auzitegi Gorenak berretsi egin zuen iaz Auzitegi Nazionalak black txartelen harira Bankiako presidente ohiari jarritako lau urte eta erdiko kartzela zigorra. Ratok epaiari errekurtsoa jar diezaioke Auzitegi Konstituzionalean, baina aukera horrek ere ez du libratuko kartzelatik. Espainiako Ekonomia ministro (1996-2004) eta Nazioarteko Diru Funtseko zuzendari (2004-2007) izandakoak bost eta hamar eguneko tartea dauka bere borondatez joateko kartzela atarira; osterantzean, bilatzeko agindua emango luke epaileak.

Ratok epaiketan erabilitako argudioarekin jo dezake Konstituzionalera, esanez Bankiak bere intimitaterako eta datu babeserako eskubidea urratu zuela, txartel beltzekin egindako gastuak ezagutarazi zituelako. Baina argudio horrek ez dio balio izan orain arte. Atzo Gorenak berretsitakoaren arabera, Bankiak «ez zuen legez kanpoko biderik erabili» datuak eskuratzeko.

Akusatuek, guztira, 12 milioi euroko gastu bidegabea egin zuten Caja Madrideko txartel ezkutuekin: 9,3 milioi euro Miguel Blesa kutxako buru zela; 2,6 milioi Ratoren gidaritzapean. Atzoko ebazpenaren arabera, Ratok, balck txartelen sistema «mantendu ez eze, zabaldu ere egin zuen beste kide batzuen artean». Ratok berak 99.000 euro poltsikoratu zituen.


Errebelde Eguna jaia egingo dute Ondarroako Gaztetxean

Ondarroako Gazte Asanbladak antolatuta, Errebelde Eguna ospatuko dute zapatuan Gaztetxean. Herriko gazteak «edozein mozorro jantzi» eta kalera irtetzeko deia egin dute. Errebelde Eguna Gaztetxean 14:00etan egingo duten paelladagaz hasiko dute. Ederto jan ostean, altxorraren bila ibiliko dira paella bazkaltzera batuko diren gazte guztiak.

Eguna kontzertuekin amaituko dute. 22:30ean 3 euroren truke Jake Mate, Habemus Papa(m), Blood as ink eta A.M.D. taldeen musikaz gozatzeko aukera egongo da gaztetxean bertan.


Bayrouk ez dio Sarkozyri botorik emango

Hala ere, buruzagi zentristak ez du argitu Royalen aldeko bozkatuko duen. Aldiz, Ipar Euskal Herriko UDFko hautetsi gehienek Sarkozyren alde egin dute.

François Bayrou UDFko buruzagiak ez dio Frantziako presidentziarako bigarren itzulian Nicolas Sarcozy UMPren hautagaiari botorik emango. Hori argi utzi du Le Monde==http://www.lemonde.fr/l-n egin dioten elkarrizketan. Ez du zehaztu, ordea, PSren hautagai Segolen Royalen alde bozkatuko duen.

Sarkozyk irabaziz gero Frantziako "gizarte sareko haustura larritzeko arriskua" dagoela uste du Bayrouk, eta horregatik iragarri du ez diola hari botorik emango.

Hauteskundeetako lehen itzulian hirugarren izan zen Bayrou, eta 7 milioi boto inguru bildu zituen (%18,5). Ondorioz, hautagai zentristaren alde bozkatu zuten hautesleak erabakigarri izango dira bigarren itzulian. Areago Ipar Euskal Herrian, Bayrou Sarkozyren atzetik bigarren izan baitzen han. Nolanahi ere, bigarren itzulirako Sarkozyren aldeko hautua egin dute Ipar Euskal Herriko UDFko hautetsi gehienek.